4 Kebaikan bermain permainan video (berdasarkan kajian)

Biasanya kita selalu dengar bahawa terdapat banyak keburukan bermain permainan video terutamanya kepada kanak-kanak dan golongan remaja. Antara kes yang pernah berlaku adalah bunuh diri, bunuh rakan kerana balas dendam, mati kerana bermain permainan video dalam tempoh yang lama tanpa henti dan lain-lain lagi.

Ketahuilah semua kes tersebut adalah disebabkan kerana ketagihan terhadap permainan video. Permainan video jika dikawal, sebenarnya boleh memberikan beberapa kebaikan kepada manusia. Berikut adalah antara beberapa kajian sains yang membuktikan permainan video juga mempunyai kesan positif ke atas manusia.

Siapa yang tidak gembira apabila bermain permainan video? Dalam kajian yang dilakukan oleh Dr. Andrew Przybylski terhadap 5000 kanak-kanak mendapati mereka yang bermain permainan video sekurang-kurangnya selama satu jam didapati lebih gembira, kurang hiperaktif dan lebih bermudah bergaul dengan orang disekeliling jika dibandingkan dengan mereka yang lansung tidak bermain permainan video.

Hasil kajian itu juga menunjukkan bahawa bermain permainan video bukanlah faktor utama yang mendorong seseorang itu berlakuan negatif, sebaliknya faktor lain seperti faktor orang sekeliling dan faktor keluarga juga mempunyai impak yang besar terhadap kelakuan kanak-kanak. Selain itu, bermain permainan video juga dapat mengurangkan perangai hiperaktif kanak-kanak kerana ianya membantu kanak-kanak lebih fokus dan menggunakan tenaga lebihan mereka itu untuk bermain permainan video.

Setiap permainan video biasanya akan memerlukan pemain untuk membuat keputusan, seterusnya melatih mereka lebih cekap dan cepat membuat keputusan. Hal ini ada kaitannya dengan neuron yang terdapat pada otak manusia. Sekumpulan pengkaji dari University of Rochester yang diketuai oleh Professor Daphne Bavelier telah menjalankan satu kajian untuk mengkaji adaptasi sistem neuron kepada beberapa jenis permainan video.

Responden kajian ini yang berumur 18 – 25 tahun telah diminta untuk bermain permainan video selama 50 jam. Peserta dibahagikan kepada dua kumpulan bergantung kepada jenis permainan. Daripada kajian ini, didapati peserta yang bermainan permainan video aksi seperti ‘Call of Duty’ dan ‘Unreal Tournament’ berkeupayaan membuat keputusan 25% lebih pantas berbanding kumpulan yang diminta bermain permainan video yang berentak lebih perlahan seperti ‘The Sims 2’.

Kebanyakan keinginan kita terhadap makanan, dadah ataupun seks adalah kerana faktor psikologi dan nafsu yang selalunya berpunca daripada otak. Untuk mengelakkan keinginan terhadap makanan (bukan disebabkan lapar), dadah atau ketagihan terhadap seks adalah dengan mengalihkan perhatian kita daripada keinginan tersebut, salah satunya dengan permainan video.

Satu kumpulan ahli psikologi daripada Plymouth University dan Queensland University of Technology telah menjalankan kajian terhadap 31 orang pelajar. Responden telah dipecahkan kepada beberapa kumpulan dimana sesetengah kumpulan dikehendaki bermain permainan video Tetris. Setiap responden kemudiannya diminta melaporkan tahap keinginan mereka kepada 3 perkara, makanan, dadah dan seks. Kumpulan responden yang bermain Tetris didapati mempunyai kurang keinginan terhadap perkara-perkara tersebut.

Alasan biasa yang diberikan anak-anak untuk bermain permainan video adalah untuk keseronokan ataupun melepaskan stress. Sejauh manakah keberkesanan permainan video dalam mengurangkan tahap depresi ini? Adakah kajian yang menyokong pendapat ini?

Satu kajian yang dijalankan terhadap 168 orang remaja menyokong pendapat ini. Dalam kajian ini, separuh daripada responden diminta bermain permainan SPRAX manakala sebahagian yang lain perlu menjalani rawatan konvensional, iaitu melalui kaunseling. Didapati mereka yang bermainan permainan video tersebut lebih cepat pulih dimana 44% daripadanya didapati telah pulih sepenuhnya berbanding hanya 26% daripada mereka yang mengikuti rawatan kaunseling.

Beberapa kajian yang dinyatakan di atas adalah antara sebahagian daripada kajian yang pernah dilakukan untuk mengetahui kesan-kesan permainan video kepada kanak-kanak. Apa yang boleh difahami adalah permainan video juga mampu memberi kesan positif kepada manusia. Walau bagaimanapun, tetapkan masa untuknya agar tidak sampai ketagih.


Shaken Baby Syndrome : Boleh Sebabkan Kerosakan Pada Otak, Terencat, Lumpuh, Buta, Pekak Dan Kematian

Situasi 1 : Anda baru nak letak kepala dan nak tidur, tiba-tiba bayi anda menangis dan meragam. Untuk mendiamkan bayi anda, anda mengangkat dan kemudiannya menggoyangkan atau menggoncangkan badan bayi.

Situasi 2 : Anda, rakan atau ahli keluarga sedang bermain dengan bayi anda. Melihat telatah yang sangat comel dan kelakar, bayi anda diangkat dan badannya digoyang-goyangkan.

Ramai orang yang tidak tahu apa yang berlaku kepada anggota badan bayi ketika ketika badan mereka digoyang atau digoncang.

Seperti tengkorak bayi, otak mereka yang masih "muda" dan "baru" juga adalah tersangat lembut berbanding otak orang dewasa. Ketika badan bayi digoyang-goyang atau digoncangkan dengan kasar, otak mereka juga turut akan bergerak dan bergoncang.

Ia adalah satu sindrom bayi digoncang, atau nama Abusive Head Trauma, yang merupakan satu masalah kesihatan yang sangat serius dimana berlakunya kecederaan serius pada otak bayi akibat daripada penggoncangan badan bayi dengan kasar yang memaksa otak mereka untuk bergerak.

Bagi bayi yang baru lahir, tisu penyambung dan struktur tulang pada badan bayi masih belum cukup berkembang untuk memberikan perlindungan kepada diri mereka, menyebabkan mereka terdedah kepada kecederaan jika tidak dikendalikan dengan lembut dan baik.

Ketika badan mereka tergoncang secara paksa, otak bayi yang lembut akan bergerak dan menghentak tengkorak kepala. Saluran darah kecil di antara otak dan tengkorak akan terkoyak menyebabkan pendarahan dalaman berlaku.

Pendarahan tersebut akan mengalir dan masuk ke dalam mata. Darah tersebut juga akan menyebabkan berlakunya darah beku dan menekan otak yang boleh mengakibatkan otak membengkak.

Otot leher bayi yang masih tidak kuat juga tak mampu menahan goncangan tersebut, dan tulang belakang bayi boleh merosakkan dan menghancurkan saraf tunjang bayi.

Kecederaan serius ini akan boleh mengakibatkan bayi menjadi terencat, kerosakan pada otak, lumpuh, buta, pekak dan juga mati.

Jadi para ibu dan bapa sangat dinasihatkan untuk mengendalikan bayi-bayi yang baru lahir dengan lebih berhati-hati. Dan pantau orang lain yang ingin mendukung atau bermain-main dengan bayi anda, kerana jika ia berlaku, sudah tak berguna lagi.


5 Perkara Yang Perlu Dipertimbangkan Terlebih Dahulu Sebelum Membeli Drone

Drone kini menjadi kegilaan ramai golongan muda terutamanya yang gemar mengambil gambar dan video. Amat mudah untuk membeli sebuah drone, terlalu banyak jenis dan pilihan yang boleh anda beli. Malah, harganya juga ada yang murah serendah RM100. Di pasaran kini terlalu banyak pilihan, daripada jenama yang bagus seperti DJI sehinggalah drone murah yang boleh dibeli di pasar malam.

Walau bagaimanapun, anda haruslah bijak mempertimbangkan beberapa perkara sebelum membeli agar tiada pembaziran yang berlaku. Tidak kiralah anda mahu membeli drone pertama atau menaik taraf done anda, mari ketahui beberapa perkara asas yang perlu dipertimbangkan apabila membeli drone.

Setiap orang pastinya mempunyai tujuan tertentu untuk membeli drone. Adakah anda mahu mengambil video atau gambar? Atau sekadar suka-suka? Adakah drone tersebut akan digunakan di luar (outdoor) atau dalam bangunan (indoor) sahaja? Bagi kegunaan dalam bangunan, drone bersaiz kecil sudah memadai manakala bagi kegunaan luar, drone bersaiz besar lebih digalakkan kerana perlu mengambil kira faktor lain seperti kelajuan angin dan ketahanannya.

Selain itu, ketahui tahap skil anda. Bagi drone asas, biasanya ia lebih mudah dikawal dan sesetengahnya  membolehkan anda mengawal menggunakan telefon bimbit. Drone untuk pengguna baru biasanya lebih mudah dikawal dan tidak terlalu teknikal. Bagi drone yang lebih canggih, biasanya ia akan menggunakan alat kawalan jauh dan lebih sukar dikawal pada awalnya.

Antara fungsi utama yang biasanya perlu dipertimbangkan anda kualiti kamera. Adakah anda memerlukan kamera atau tidak? Sekiranya tidak memerlukan kamera, lebih baik beli sahaja drone yang tidak didatangkan sekali dengan kamera kerana harganya jauh lebih murah berbanding yang mempunyai kamera. Selan itu, ada juga drone yang tidak mempunyai fungsi kamera terbina (built-in) tetapi mempunyai ruang khas untuk anda meletakkan kamera aksi (action camera) padanya.

Kualiti gambar kamera drone juga perlu diberi perhatian. Kamera dengan kualiti gambar dan video HD, harganya tentulah lebih mahal. Drone yang lebih mahal juga biasanya dilengkapi gimbal yang membolehkan anda mengambil gambar dan merakam video dalam keadaan stabil.

Selain kamera, ketahanan bateri adalah satu lagi perkara yang mesti diambil kira. “Flight time” adalah istilah yang biasanya digunakan untuk membandingkan ketahanan bateri sesuatu drone. Drone yang lebih murah biasanya boleh terbang selama 7 minit atau kurang dengan sekali caj bateri. Drone yang lebih mahal dan bagus pula boleh terbang lebih lama, sekitar 20 minit atau lebih.

Bagi yang berkemampuan, anda juga boleh membeli bateri tambahan yang dijual secara berasingan. Walau bagaimanapun, anda perlu mengambil kira kos tambahan pembelian bateri tambahan tersebut. Belilah mengikut kegunaan anda.

Bagi pengguna biasa, fungsi GPS mungkin tidak diperlukan. Bagi pengguna lebih professional, fungsi ini membolehkan anda mengetahui lokasi (coordinate) setiap gambar yang dirakam. Biasanya drone dengan GPS ini mempunyai beberapa mod yang lebih canggih, antaranya mod Return-to-home (RTH) dan mod Follow-Me.

Mod RTH adalah mod navigasi yang membantu anda kembali ke tempat asal sekiranya anda tersesat. Sementara itu, mod Follow-Me pula membolehkan drone anda mengikuti dan merakam video anda secara automatik tanpa kawalan anda ketika anda sedang melakukan aktiviti lasak seperti bersukan dan hiking.

Kalau ikutkan nafsu, segalanya kita mahukan yang terbaik, daripada kualiti kamera, GPS sehinggalah kepada ketahanan bateri. Oleh itu, ketahui bajet anda. Berapakah anda sanggup melabur untuk sebuah drone? Berbaloikan membeli drone yang mahal sekiranya hanya membeli sekadar suka-suka dan bukan kerana minat?


5 Pemimpin Yang Didakwa Paling Korup di Dunia

Amanah yang diberikan lama kelamaan mampu membuatkan seseorang itu akan mengambil tindakan bagi mengkayakan diri sendiri, seterusnya mengambil pelbagai langkah untuk mempertahankan kuasa. Walaupun begitu, siapakah antara pemimpin paling korup di dunia setakat ini?

Berikut adalah 5 pemimpin dunia yang memimpin kerajaan dan disahkan sebagai antara pemimpin yang paling korup.

Dalam era pemerintahan panjangnya di Filipina dari tahun 1965 sehinggalah beliau dijatuhkan melalui revolusi pada tahun 1986, kerajaan Filipina menanggung pelbagai jenis hutang negara yang meningkat, ditambah lagi dengan penyelewengan dana kerajaan oleh beliau, melalui pemindahan dana ke akaun peribadi menggunakan bank-bank luar negara.

Menggunakan pelbagai muslihat untuk menjana pendapatan peribadi bagi mengkayakan dirinya serta kroni, dianggarkan Filipina kerugian hampir RM44 billion semasa pemerintahannya. Selepas Ferdinand meninggal dunia di Hawaii semasa hidup dalam buangan, hanya suku daripada jumlah terkumpul yang berjaya diambil semula.

Slobodan menjadi Presiden Serbia bermula pada tahun 1989 dan diangkat menjadi Presiden Yugoslavia pada 1997. Sepanjang pemerintahannya, beliau bukan sekadar mengamalkan dasar mengkayakan diri sendiri, malahan dituduh sebagai bertanggungjawab ke atas pembersihan etnik Albania di Kosovo pada tahun 1999.

Human Rights Watch menyifatkan tindakan yang diambil ke atas Slobodan yang banyak berasaskan kes korupsi beliau saja tidak memadai kerana jenayah sebenarnya lebih besar daripada itu. Slobodan dibicarakan atas tuduhan menyalah guna hampir RM10 billion dana kerajaan dan juga atas tuduhan pembunuhan ke atas etnik Albania. Namun pada 2006, Slobodan meninggal ketika perbicaraan masih berlangsung dalam penjara tahanan tribunal jenayah perang PBB di The Hague, Belanda.

Dilantik menjadi Presiden ke 62 Peru, Alberto memegang tampuk daripada tahun 1990 sehinggalah tahun 2000. Alberto adalah warganegara Peru yang berketurunan Jepun dan beliau melarikan diri ke Jepun, selepas desas desus salah guna kuasa beliau mula tersebar. Dia hidup dalam buangan sebelum ditangkap di Chile pada 2005 sebelum dihantar semula ke Peru pada 2007.

Fujimori akhirnya didapati bersalah dalam tuduhan salah guna kuasa, membunuh musuh kerajaan menggunakan kumpulan pembunuh Grupo Colina dan menyeleweng dana kerajaan melalui korupsi kepada pihak-pihak tertentu. Pada tahun 2012, keluarga Fujimori meminta pengampunan daripada pihak kerajaan Peru atas dasar kesihatan beliau semakin teruk selepas diserang kanser lidah namun beliau masih lagi meringkuk di penjara sehingga ke hari ini.

Walaupun hanya memerintah Filipina selama 3 tahun dari 1998 ke 2001, pemerintahan Joseph banyak kisahnya. Perbuatan korupnya mula timbula selepas rakan baiknya mendedahkan Joseph menerima wang suapan daripada aktiviti perjudian. Selepas pendedahan itu, muncul pelbagai lagi pendedahan lain sehingga menyebabkan Joseph menjadi pemimpin pertama Filipina terpaksa melalui perbicaraan ketika masih bergelar Presiden.

Joseph memulakan kariernya sebagai seorang bintang filem dalam beratus filem serta menjadi model semenjak berumur 13 tahun. Kemudian dilantik sebagai Datuk Bandar bagi daerah San Juan. Beliau didapati bersalah atas tuduhan menyeleweng hampir RM350 juta dana kerajaan semasa pemerintahan singkatnya dan dihukum penjara seumur hidup pada 2007. Walaupun begitu, semasa pemerintahan Gloria Macapagal Arroyo yang pernah menjadi Timbalan Presiden semasa era pemerintahan Joseph, Joseph diberikan pengampunan dan Joseph kembali dalam politik pada tahun 2013 selepas memenangi pilihanraya Datuk Bandar Manila. Power kan?

Muhammad Suharto menjadi Presiden kedua Indonesia pada 1967 sehinggalah beliau berhenti pada 1998. Naik menjadi Presiden dengan cara keganasan melalui rampasan kuasa bertentera, kedudukan Suharto dalam politik Indonesia mempunyai banyak kontroversi apatah lagi dia dikaitkan dengan kejadian pembunuhan beramai-ramai di Indonesia pada tahun 1965 hingga 1966, yang berjaya mewujudkan "Orde Baru" di Indonesia.

Dengan kuasa yang diberikan oleh Sukarno yang melantik Suharto sebagai pemerintah tentera, Suharto menggunakan strategi licik untuk menjatuhkan Sukarno dan seterusnya meletakkan dirinya sebagai pengganti Sukarno. Dianggarkan nilai harta keluarga Suharto terkumpul semasa memerintah hampir RM70 billion.

Pada tahun 2000, Suharto dikenakan hukuman tahanan dalam rumah atas tuduhan menyalah guna dana kerajaan untuk kepentingan keluarga sendiri namun Doktor menyifatkan Suharto tidak mampu menghadiri perbicaraan atas faktor kesihatan. Suharto meinggal pada 27 Januari 2008 selepas keluarganya memutuskan untuk memberhentikan mesin sokongan nyawa beliau yang terpaksa digunakan, atas faktor kesihatannya yang semakin teruk.


10 Fakta Menarik Tentang Negara Qatar

Qatar merupakan sebuah destinasi unik bagi golongan ekspatriat dengan kekayaan budaya, pelbagai aktiviti menarik dan tempat tarikan pelancong. Cuba ingat sedekad yang lepas, anda pasti tidak mengetahui banyak perkara tentang negara ini. Kini, Doha telah berubah menjadi sebuah bandar bertaraf dunia dengan seni bina ikonik, tempat kulinari terbaik dan bangunan pencakar langit yang menakjubkan. Berikut merupakan beberapa fakta menarik mengenai negara Qatar yang anda mungkin tidak tahu.

Perlumbaan unta adalah aktiviti santai yang agak mahal serta hanya mampu dimainkan oleh segelintir individu sahaja. Pada mulanya, kanak-kanak digunakan sebagai joki. Bagaimanapun, amalan itu telahpun diharamkan sejak tahun 2004 oleh sebab faktor keselamatan. Bagi menentang pemerdagangan kanak-kanak, joki robot kawalan jauh kini digunakan untuk menunggang unta semasa perlumbaan.

Ianya menjadi negara Timur Tengah pertama yang memenangi bidaan untuk menjadi tuan rumah kejohanan berprestij tersebut. Bagaimanapun, Piala Dunia tidak akan diadakan pada bulan Jun atau Julai seperti biasa, tetapi terpaksa ditukarkan pada bulan November sehingga Disember disebabkan kehangatan melampau musim panas di sana. Persiapan utama sedang giat dijalankan termasuk 9 stadium baru yang sedang dalam pembinaan.

Sebuah kereta biasa akan menelan belanja sekitar QR 50 bersamaan sekitar RM57 untuk mengisi tangki dengan petrol premium. Qatar mempunyai Keluaran Dalam Negara Kasar (KDNK) per kapita tertinggi di dunia serta menjadi pengeksport gas cecair terbesar. Pendapatan minyak dan gas yang lumayan juga merupakan faktor penyumbang besar kepada KDNK negara tersebut.

Lebih kurang seperti teh tarik, ia merupakan sejenis teh susu namun dicampur dengan  beberapa bahan lain. Empat bahan penting dalam minuman berasal dari India yang juga dipanggil 'chai karak' ini termasuk susu, gula, buah pelaga dan halia. Beberapa tempat terbaik untuk menikmati minuman ini termasuk Tea Time, Baba Chapatea dan Chapati & Karak.

The Pearl-Qatar merupakan pembangunan mewah yang dibina di atas pulau buatan manusia dan berbentuk seperti sebuah tali mutiara. Ia mendapat namanya kerana dibina di atas sebuah tapak selam mutiara lama. Keluasan pulau ini menjangkau hampir 4 juta meter persegi. Sebaik selesai dibina sepenuhnya, The Pearl akan mewujudkan lebih 32 kilometer pantai baharu untuk digunakan sebagai kawasan kediaman dengan jangkaan 18,831 tempat tinggal dan 45,000 penduduk menjelang tahun 2018. Projek ini dipercayai akan menelan kos $15 bilion.

Bagi yang tidak tahu, Qatar sebenarnya pernah menjadi antara negara Teluk paling miskin sehingga berlakunya ledakan minyak yang mengubah nasib negara mereka sepenuhnya. Sebelum Perang Dunia Kedua, Qatar merupakan salah satu negara termiskin dan terkecil di dunia dimana sumber pendapatan utamanya datang dari industri mutiara dan perikanan.

Namun sejak rizab minyak ditemui dan dibangunkan pada tahun 1940-an, negara Qatar dan pendapatan per kapitanya yang tinggi menjadi semakin menarik kepada para ekspatriat. Hari ini, Qatar mempunyai salah satu rizab minyak dan gas asli terbesar di dunia dan merupakan salah satu negara paling kaya di dunia.

Penduduk Qatar dianggarkan seramai 2.7 juta orang. Menurut BBC.com, jumlah itu termasuk kurang daripada 700,000 orang wanita. Jurang yang ketara ini terutamanya disebabkan oleh negara Qatar juga seperti kebanyakan negara lain di rantau ini yang menarik banyak pekerja migran lelaki dari Asia Selatan berikutan ledakan minyaknya pada tahun 1970-an.

Di samping itu, pendatang asing berjumlah kira-kira 88% daripada jumlah populasi negara itu. Para pendatang asing atau migran yang kebanyakannya dari Asia Selatan mengubah segala-galanya. Menurut laporan The Guardian, mereka kini menguasai 94% tenaga kerja Qatar.

Qatar adalah sebuah monarki yang diketuai oleh emir yang merupakan ketua negara dan ketua komander angkatan bersenjata. Emir negara Qatar sekarang ialah Sheikh Tamim Bin Hamad Al-Thani yang mengambil alih peranan tersebut dari ayahnya pada bulan Jun 2013.

Negara ini telah diperintah oleh keluarga Al-Thani sejak pertengahan abad ke-19. Walaupun emir mempunyai semua kuasa eksekutif, Qatar secara amnya mengikuti kepercayaan bahawa penduduknya adalah sumber kuasa dengan kerajaannya berdasarkan pemisahan kuasa melalui dewan menteri eksekutif, dewan penasihat perundangan dan mahkamah kehakiman undang-undang.

Walaubagaimanapun, emir terus melantik semua pegawai eksekutif dan perundangan, serta semua undang-undang mesti diluluskan olehnya setelah berulang kali melambatkan pemilihan langsung yang diperlukan di bawah perlembagaan berkenaan.

Menurut perlembagaan nasional yang ditubuhkan pada tahun 2005, Qatar adalah negara Arab berdaulat yang bebas dengan sistem politik demokratik dimana undang-undang Syariah adalah sumber utama perundangan.

Qatar menduduki kedudukan nombor ke-54 oleh Forbes sebagai negara terbaik di dunia untuk perniagaan dan merupakan penempatan syarikat-syarikat terkemuka seperti Qatar Airways, akhbar Al-Jazeera dan Qatar Investment Authority yang memiliki kepentingan dalam Volkswagen, Porsche dan banyak lagi.

Qatar terkenal sebagai sebuah negara yang mengamalkan penapisan kandungan internet dengan ketat dan berleluasa. Qatar menyekat akses ke laman web yang dianggap tidak sesuai seperti laman web pornografi, perkhidmatan cari jodoh dan laman web dengan kandungan homoseksual.


4 negara yang mempunyai kadar tertinggi wabak HIV / AIDS

Ini merupakan negara-negara yang mempunyai kelaziman tertinggi menghidapi HIV / AIDS di seluruh dunia menurut sumber CIA World Factbook.

Human Immunodeficiency Virus atau dikenali sebagai HIV adalah virus yang melemahkan sistem imunisasi manusia yang boleh menyebabkan terjadinya AIDS. Sekiranya HIV dapat dikesan dengan lebih awal, kemungkinan ia dapat dicegah sebelum berkembang menjadi AIDS.

Dengan rawatan people living with HIV (PLHIV) tidak semestinya seseorang itu akan menghidapi AIDS. AIDS cuma sebagai satu penanda terhadap situasi kesihatan individu yang lemah imuniti tubuh dan terdedah kepada jangkitan.

Diagnosis dan rawatan yang betul adalah faktor penting untuk pengurusan dan kawalan yang betul kerana tidak ada lagi rawatan yang berkesan untuk AIDS. Walaupun HIV adalah penyakit utama yang menular akibat mengadakan seks bebas dan virus itu dapat dipindahkan melalui pemindahan darah,susu ibu,air mani,air mazi dan juga cecair faraj. Berikut adalah negara yang memiliki kadar HIV/Aids tertinggi dunia :

Swaziland mempunyai kadar jangkitan HIV / AIDS tertinggi dengan jumlah 27.73% daripada penduduk yang hidup dengan HIV / AIDS. Kebanyakan jangkitan di Swaziland disebarkan melalui seks bebas,penggunaan kondom yang rendah,seks sesama jantina dan keganasan seksual.

Wanita yang paling terjejas menghidapi wabak ini dengan lebih daripada 31% dilaporkan mempunyai status HIV positif berbanding 20% terhadap kaum lelaki. Tahap keganasan seksual yang tinggi terhadap wanita, perkahwinan bebas dan wanuta berkahwin dengan lelaki yang lebih tua adalah faktor yang menyumbang kepada kadar jangkitan tinggi di kalangan kaum wanita.

Botswana mempunyai kadar populasi HIV / AIDS kedua terbesar di dunia HIV dengan jumlah sebanyak 25.16% populasi yang hidup dengan penyakit ini. Pelacur wanita mempunyai kadar jangkitan HIV tertinggi di Negara ini. Seperti di Swaziland, kebanyakkan wanita yang terjejas oleh wabak HIV ini berbanding kaum lelaki. Perkahwinan paksa yang berlaku disebabkan oleh ketidaksetaraan jantina di negara ini telah memainkan peranan penting untuk penduduk disini menghidapi HIV. Walaupun Botswana mempunyai salah satu mekanisme terbaik untuk menangani HIV, namun mereka tetap berusaha keras untuk mengurangi wabak ini.

23.39% penduduk Lesotho dijangkiti HIV / AIDS dan menjadikan ia berada pada tempat ketiga dalam senarai Negara yang dijangkiti HIV / AIDS tertinggi di dunia. Kebanyakan orang yang dijangkiti virus ini adalah golongan yang kurang bernasib baik di negara ini. Kebanyakkan golongan ini tidak mempunyai suara atau hidup penuh kemiskinan.

Golongan seperti itu adalah dari kalangan wanita, remaja berusia antara 15 dan 24 tahun, golongan yang tidak mendapat pendidikan formal dan tidak mendapat perubatan yang betul. Kawalan infeksi terhadap ibu dan anak telah memainkan peranan penting dalam meminimumkan penyebaran penyakit.

Afrika Selatan mempunyai kadar populasi HIV / AIDS tertinggi keempat di dunia dengan 18.92% daripada penduduk negara tersebut hidup dengan HIV / AIDS. Kekurangan pendidikan, kepercayaan yang salah terhadap penyakit dan keganasan seksual telah menyumbang kepada kadar wabak HIV yang tinggi. Wanita di bawah umur 40 tahun kebanyakannya telah dijangkiti wabak ini termasuk juga wanita hamil.

Negara-negara yang mempunyai kadar tertinggi jangkitan HIV telah mengambil beberapa langkah ke arah mengurangkan kadar jangkitan di kalangan penduduk setempat. Antara langkah-langkah ini termasuk pendidikan yang lebih mengenai HIV / AIDS, mengadakan terapi antiretroviral kepada orang yang dijangkiti dan menggalakkan wanita yang dijangkiti mengambil langkah berjaga-jaga bagi mencegah penghantaran wabak tersebut dari ibu kepada anak.

Negara lain yang mempunyai kadar HIV / AIDS yang tinggi termasuklah negara Zimbabwe, Namibia, Zambia, Mozambique, Malawi, Uganda, Equatorial Guinea, Tanzania, Kenya, Cote d'Ivoire, Bahamas, Nigeria, Rwanda, Chad, dan Angola.

Tentunya HIV / AIDS mempunyai kesan yang tidak baik dalam bidang ekonomi, budaya dan sosial. Kadar kematian akibat wabak ini telah meningkat di kalangan orang yang dijangkiti yang telah membawa kepada penurunan dalam produktif ekonomi individu-individu tersebut.

Kelaziman disebabkan wabak HIV / AIDS yang tinggi telah menyebabkan tahap kemiskinan hidup meningkat dengan banyak disebabkan kebanyakkan wang dibelanjakan untuk mencegah penyakit ini dari menjadi lebih teruk lagi.


Suami isteri mempunyai minat yang sama : mengumpul Hotwheels

Sesetengah orang menganggap mengumpul model kereta mainan HotWheels adalah hobi kanak-kanak, namun ianya bercanggahan dengan saudara Mazley Manap dan pasangannya. Bagi beliau, mengumpul kereta mainan HotWheels adalah satu kepuasan.

Hobi mengumpul kereta mainan tersebut bermula ketika beliau sudah meningkat dewasa dan sudah bekerja. Kemunculan forum internet sebagai salah satu platform perbincangan untuk para pengumpul bertukar pendapat,mencari dan menjual koleksi telah menyemarakkan lagi hobi tersebut. Bahkan ada yang sanggup membida pada harga tinggi untuk model kereta mainan yang "rare".

Pihak iluminasi berbesar hati dapat menemubual pasangan suami isteri yang memiliki hobi yang sama iaitu hobi mengumpul kereta mainan HotWheels. Ikuti temubual bersama Mazley Manap yang berkongsi hobi menarik ini bersama isterinya.

J : Sebenarnya dari kecil lagi sudah bermain dengan model kereta berskala 3 inci ini, namun saya tidak pasti model kereta yang saya bermain itu dari jenama apa. Model kereta itu pun sudah hilang yang pasti ia memang model diecast.

J : Bagi saya tiada apa-apa keistimewaan, cuma ia memberi kepuasan semata-mata terhadap diri sendiri. Disebabkan kerana minat pada model-model kereta yg dikeluarkan dan keunikannya menyebabkan saya menjadi salah seorang pengumpul.

S : Siapa yang memberi dorongan dan sokongan terhadap hobi ini?

J : Isteri saya yang banyak memberi dorongan kerana dia juga minat dalam mengumpul kereta model kecil ini.

S : Tentunya hobi ini memerlukan kos yang tinggi, Bagaimana anda mencari modal untuk membeli hot wheels dan berapa jumlah yang di beli anda?

J : Modal yang digunakan untuk membeli koleksi ini datang dari gaji bulanan saya. Saya akan asingkan sedikit gaji saya untuk membeli hot wheels. Jumlah pembelian dalam sebulan bergantung kepada faktor kekerapan dalam hunting (mencari) model kereta tersebut.

J: Dulu saya pernah menjual sekejap koleksi kereta hot wheels saya untuk menampung perbelanjaan hospital disebabkan saya mengalami slipdisc. Alhamdulillah, sekarang semua yang dibeli adalah untuk simpanan sendiri dan dikongsi bersama rakan-rakan.

J : kebanyakan pengumpul menyimpan koleksi model dari Jepun. Sebagai contoh mereka akan mengumpul kereta dari jenama Honda,Datsun,Nissan dan lain-lain lagi. Bagi saya pula bukan untuk mengumpul model keluaran Jepun semata-mata tetapi apa yang menarik dimata saya, saya akan kumpul.

S : Pernah buat perjumpaan bersama pengumpul kereta hot wheels?

J : Ada, selalunya kami akan berjumpa sebulan sekali. Setelah berjumpa kami akan bertukar suka sama suka koleksi model-model tertentu.

S : Ada buat custom made untuk model hot wheels ini?

J : Sekarang saya tak buat custom made disebabkan saya mempunyai anak kecil. Saya tunggu anak saya membesar dulu disebabkan anak saya mempunyai G6PD dan tidak boleh menghidu bau aerosol.

J: Selain menjadi hobi bersama isteri, ikatan ukhwah sesama rakan-rakan pengumpul akan terjalin mesra dan juga persahabatan akan bertambah dari semasa ke semasa disebabkan mempunyai hobi yang sama.

Berdasarkan log mesej di atas, terbukti HotWheels mampu mengeratkan ukhuwah diantara suami dan isteri. Bagi anda yang juga pengumpul kereta mainan HotWheels, anda boleh mengikuti fb saudara Mazley Manap, mana tahu beliau mahu menjual model yang 'rare' dengan anda.


8 Mitos di atas jalan raya yang masih menjadi kepercayaan rakyat Malaysia

Memandu di Malaysia bukanlah satu pengalaman yang menenangkan. Ada pelbagai ragam orang kita yang membuatkan memandu jadi satu perkara yang cukup dibenci majoriti rakyat kita, namun terpaksa dilakukan kerana terpaksa. Berikut adalah 5 mitos yang kita pegang sehingga sekarang yang membuatkan memandu di negara kita, adalah pengalaman yang cukup mengundang derita.

Pasti ramai yang terkejut tentang ini. Ya memang tak dinafikan banyak kekeliruan timbul akibat kekeliruan di antara penguatkuasa undang-undang. Sebenarnya, memang dalam akta pengangkutan jalan ada termaktub motorsikal tidak sepatutnya menggunakan lorong kecemasan dan jika berlaku, boleh menyebabkan saman dikeluarkan pada pesalah.

Kita tahu lorong kiri adalah lorong paling perlahan cuma bila lori berada di lorong tersebut, ramai pemandu kereta menjadikan lorong tengah khasnya di lebuhraya sebagai lorong paling perlahan yang menyebabkan trafik tersangkut-sangkut. Harap maaf, jika anda ingin memandu perlahan, anda perlu beratur di belakang lori dan bukannya berada di lorong tengah.

Kita semua tahu tali pinggang keledar adalah satu peralatan yang wajib digunakan. Bukan kerana undang-undang kata, tetapi kerana ia adalah satu-satunya alat yang akan mengentikan kita daripada tercampak keluar akibat impak kemalangan. Bagus juga sebenarnya bila sistem kereta sekarang akan memainkan bunyi yang annoying untuk mengingatkan pemandu memakai tali pinggang.

Di Australia misalnya, dibenarkan motorsikal berjalan seiringan dengan had dua biji motor dengan jarak tidak melebihi 1.5 meter antara kedua-duanya. Sementara di negara kita pula, konvoi motor kadangkala boleh melibatkan 3 biji motor berjalan seiringan sambil bergelak ketawa pada kelajuan 110km/j.

Ramai tidak sedar sebenarnya had laju bas ekspress di lebuhraya adalah 90km/j tetapi seolah dah jadi pemandangan biasa pula bas memecut pantas melebihi kereta. Diharapkan masalah ini selesai pada tahun 2020 nanti apabila semua bas diwajibkan mempunyai pengehad kelajuan dipasang.

Ramai yang kurang jelas tentang perkara ini, kan? Jika anda hendak memotong, anda hendaklah menggunakan lorong di kanan anda. Tidak ada kelayakan istimewa diberikan kepada anda untuk memotong di laluan sebelah kiri hanya kerana anda merasakan pemandu di depan anda lembap ketika berada di lorong paling kanan sekali. Bahaya memotong bukan di lorong kanan anda ni sebenarnya.

7. "High beam adalah tanda untuk orang mengosongkan jalan bagi anda lalu."

Sebenarnya, jika anda sudahpun berada di lorong paling kanan sekali pada kelajuan 110km/j, itu adalah kelajuan maksima untuk semua pemandu dan ini akan membuatkan semua pemandu memandu dalam jarak serta kelajuan yang sama, yang akan melancarkan trafik. Begitupun, pasti ada makhluk-makhluk yang mahu orang lain dengan pantas mengosongkan jalan supaya dia selesa memandu dan marah jika kereta di depan tidak mengosongkan jalan untuk Tuan Seri Paduka Baginda Raja di-Jalan Raya Abah Saya Punya Jalan nak lalu.

8. "Lampu isyarat atau signal dipasang untuk memastikan kereta nampak lebih cantik dengan warna kuning."

Ini mitos paling ramai percaya. Kita semua tahu apa guna lampu isyarat yang perlu diberikan setiap kali kita ingin membelok atau menukar lorong. Gunakanlah. Bukan susah pun.

Bagaimana? Daripada 8 yang disenaraikan, ada tak yang anda masih lagi berpegang teguh kepadanya? Memandu boleh jadi sesuatu yang menenangkan dan mendamaikan sebenarnya.

Memandu dengan lancar tanpa perkara-perkara yang mampu menaikkan darah mampu membuatkan kita seronok berulang alik jadi apakata mulai hari ini, saat ini, kita amalkan etika pemanduan yang menyenangkan orang lain, kerana dengan menyenangkan orang lain, besar kemungkinan orang lain pun akan memudahkan pemanduan kita.


10 kes selfie yang membawa padah

Boleh kata semua orang suka mengambil swafoto. Ada yang suka selfie setiap hari sambil update gambar profail, ada yang selfie kerana mahu kongsi #ootd, ada pula yang suka duduk paling belakang apabila selfie beramai-ramai sebab tak mahu muka jadi besar.

Tapi kalau mahu berswafoto sekali pun, perlulah kena pada tempat dan masanya. Adakalanya kita menjadi terlalu ghairah untuk bergambar sehingga boleh membahayakan diri sendiri.

Baru-baru ini seorang lelaki di India mati apabila mahu berswafoto bersama seekor gajah liar yang sesat. Dia pergi terlalu hampir dengan gajah tersebut sehingga menyebabkan gajah itu terkejut dan berlari mengejarnya. Lelaki itu terjatuh sebelum dipijak gajah tersebut sehingga mati.

Namun itu bukanlah kes pertama kematian akibat selfie. Kami kongsikan 10 lagi kejadian malang lain yang pernah berlaku gara-gara selfie:

Pada tahun 2014, seorang lelaki dari Sepanyol mati terkena renjatan elektrik setelah memanjat naik ke bumbung sebuah kereta api di Andalusia untuk berswafoto. Kereta api itu tidak bergerak namun kabelnya masih berhubung dan mempunyai arus elektrik berkuasa tinggi. Lelaki itu terpelanting jauh daripada bumbung kereta api tersebut dan mati serta-merta. (Mirror UK)

Courtney Sanford memuat naik satu gambarnya sedang berswafoto di dalam kereta. Dia mengatakan lagu Pharrell William bertajuk "Happy" membuatkan dia berasa sangat gembira. Beberapa saat kemudian, kereta yang dipandunya mengalami kemalangan. Courtney mati akibat kecederaan teruk. (Fox News)

Dua orang tentera Rusia di wilayah Ural di Siberia berswafoto bersama bom tangan yang hidup. Secara tiba-tiba bom tangan itu meletup tanpa dijangka sehingga menghancurkan badan mereka. Kejadian itu menyebabkan kerajaan Rusia mengeluarkan amaran dan panduan ketika berswafoto agar semua orang lebih berhati-hati.

Nampak macam comel dan tak berbahaya. Tapi beberapa ketika sahaja selepas bergambar bersama, si 'comel' itu tiba-tiba mengganas dan menyerang lelaki tersebut. (Sliptalk)

Seorang remaja berusia 14 tahun di Filipina maut apabila cuba mengambil gambar berhampiran tangga di sekolahnya. Dia terjatuh dari tingkat tiga dan meninggal di hospital akibat tulang patah, kecederaan di kepala dan kecederaan buah pinggang berpunca daripada tusukan tulang yang patah. (Philippine STAR)

Seorang pelawat wanita telah melakukan kerosakan bernilai $200,000 apabila cuba mengambil swafoto bersama barang pameran seni di Los Angeles. Menerusi video rakaman CCTV, wanita itu berdiri sambil membongkok terlalu hampir dengan tiang alas yang mempamerkan ukiran seni seorang artis Hong Kong. Tiba-tiba dia hilang imbangan dan terjatuh sehingga mencipta satu kesan domino menyebabkan keseluruhan baris tiang alas itu jatuh. (CNet)

Sebuah keluarga dari Poland sedang bercuti di Portugal. Mereka berkunjung ke sebuah kawasan pergunungan dan si ibu dan bapa sedang leka mengambil selfie sambil diperhatikan oleh dua anak mereka yang berdiri berhampiran. Pasangan itu tersilap langkah dan terjatuh ke dalam gaung menyebabkan mereka maut serta-merta. (Huffington Post)

Seorang lelaki dari San Diego bernama Todd Fassler cuba menangkap gambar bersama seekor ular orok-orok (rattlesnake) yang dijumpainya. Todd mendekati ular itu terlalu rapat menyebabkan dia diserang ular tersebut. Walaupun Todd tidak menemui ajal, namun bil hospitalnya mencecah hampir $150,000.

Seorang pendaki terjatuh ke dalam kawah sebuah gunung berapi aktif di Indonesia ketika membuat cubaan swafoto di puncaknya. Kematian Eri Yunanto telah menyedarkan pihak Taman Negara terbabit dan pihak pengurusan itu kini telah menyediakan satu kawasan khas di puncak Gunung Merapi untuk menangkap gambar. (Jakarta Post)

Seorang remaja perempuan berusia 17 tahun membuat percubaan berani apabila mengambil swafoto di atas sebuah jambatan setinggi 30 kaki di Rusia. Semasa berada di puncak, Xenia Ignatyeva tiba-tiba hilang imbangan dan terkena renjatan elektrik apabila dia cuba mencapai satu dawai hidup. Xenia menghembuskan nafas terakhir sebelum badannya sempat jatuh ke tanah. (Mirror UK)


6 Jenis Buah-buahan Yang Sesuai Dibuat Jus Minuman

Secara purata, seorang manusia memerlukan kira-kira 3 – 4 liter air sehari. Kandungan air ini penting untuk metabolisma badan supaya badan dapat berfungsi dengan sempurna. Namun begitu, ini tidak bermakna anda perlu minum 3 – 4 liter air sekali gus, malah ianya sangat ditegah sama sekali kerana boleh membahayakan kesihatan.

Sebagai alternatif, boleh juga perbanyakkan pengambilan buah-buahan yang mengandungi banyak peratusan air. Bila berbicara tentang buah yang mempunyai kandungan air, pastinya buah tembikai terlintas di fikiran. Buah tembikai menjadi pilihan terutamanya pada musim panas kerana ia mengandungi banyak air selain rasanya yang menyegarkan.

Mari ketahui beberapa jenis buah-buahan yang turut mengandungi kandungan peratusan air yang tinggi.

Tembikai merupakan buah yang mengandungi peratusan air yang tinggi, iaitu kira-kira 92%. Tembikai juga mudah diperolehi dan harganya boleh dikategorikan mampu milik bagi kebanyakan orang. Bukan setakat air, malah buah ini juga mengandungi banyak khasiat yang baik untuk kesihatan.

Ramai orang menyangka tomato adalah sayur tapi sebenarnya tomato adalah buah. Tomato biasanya menjadi bahan penting untuk membuat salad dan sandwish. Secara purata tomato mengandungi 94% kandungan air. Antara khasiat buah tomato adalah:

Belimbing adalah buah yang unik, berbentuk bintang apabila dipotong dan mempunyai rasa masam dan manis. Rasanya sungguh menyegarkan dan sesuai dibuat air atau dimakan begitu sahaja. Kandungan air dalam buah belimbing juga sangat tinggi, kira-kira 91%. Walau bagaimanapun, buah ini sukar dijumpai, biasanya terdapat di pasar raya besar dan harganya juga lebih mahal berbanding tembikai. Antara khasiat buah ini adalah:

Strawberi juga tergolong dalam buah yang tinggi kandungan air, iaitu kira-kira 91%. Walau bagaimanapun, di Malaysia buah strawberi sukar diperolehi dan boleh dikategorikan sebagai buah premium kerana harganya yang lebih mahal. Sekiranya anda ke Cameron Highland jangan lupa nikmati kenikmatan buah ini.

Tembikai susu yang sedap dan rendah kalori sememangnya menjadi pilihan untuk dijadikan sebagai snek. Kandungan airnya juga tinggi kira-kira 90%. Buah ini sememangnya mudah diperolehi dimana-mana kedai buah di Malaysia.

Antara buah yang mudah dibeli dan menjadi pilihan sebagai snek selepas melakukan senaman. Buah ini sungguh menyegarkan dan memberikan tenaga dengan pantas. Kandungan air dalam sebiji buah oren pula kira-kira 87%.

Sekiranya anda gemar menikmati snek makanan ringan seperti keropok atau biskut, cubalah ganti dengan buah-buahan di atas. Selain sedap dan berkhasiat, ianya juga tinggi dengan kandungan air.


Respon Matsaleh Ini Apabila Ditanya "Mengapa Masih Tinggal Di Malaysia Selepas 13 tahun" Memang Win

Walaupun negara tercinta baru sahaja menyambut hari ulangtahun kemerdekaan ke-60 seminggu lalu, namun disebabkan harga minyak kian menaik, ramai yang masih menyumpah seranah. Seolah-olah negara kita ini sudah tidak ada kebaikannya.

Walauu seteruk mana sekalipun, ia tetap negara kita. Namun, ia tak bermaksud kita perlu setuju dan tunduk kepada kezaliman yang berleluasa. Cuma kita harus ada rasa bersyukur di saat negara kita dianggap tenat oleh kebanyakan orang, namun kita masih dapat mengecapi hidup yang lengkap, tak seperti etnik Rohingya.

Bagi seorang pekerja asing yang sudah lama menetap di Malaysia, beliau telah meluahkan sesuatu berkenaan soalan yang sering diajukan kepadanya iaitu "Mengapa anda masih berada di Malaysia setelah 13 tahun menetap di sini?"

UK : Tak suka VAT 20%? (nilai cukai tambahan). Tinggalkan UK dan pergi ke Malaysia. GST di Malaysia hanya 6%.

US : Nak penjagaan kesihatan percuma? Tinggalkan US dan pergi ke Malaysia. Penjagaan kesihatan hampir percuma di Malaysia.

Hong Kong : Tak mampu beli rumah? Tinggalkan Hong Kong dan pergi ke Malaysia. Kebanyakan rakyat berusia 35 tahun memiliki rumah di Malaysia.

Filipina : Nak kereta? Tinggalkan Filipina dan pergi ke Malaysia. Hampir setiap rumah memiliki kereta di Malaysia.

Sweden : Merungut kos sara hidup tinggi? Pindah ke Malaysia. Malaysia mempunyai kos sara hidup yang rendah.

Kanada : Petrol terlalu mahal? Tinggalkan Kanada dan pergi ke Malaysia. Petrol di Malaysia lebih murah dari Coca-Cola!

China : Nak dapat tempat di sekolah? Tinggalkan China dan pergi ke Malaysia. Banyak sekolah Cina dan semuanya diterima masuk.

Jepun : Nak menikmati hidup sambil bekerja? Tinggalkan Jepun dan pergi ke Malaysia. Di Malaysia banyak cuti umum, kerja sampai pukul 5 petang sahaja, pekerja awam kerja sampai 4.30pm, hampir semua orang kerja 5 hari seminggu. Boleh tengok wayang, minum di Starbuck, makan di luar dan pergi bercuti.

Australia : Tak suka kedai-kedai tutup terlalu awal? Pindah ke Malaysia mate, di Malaysia kedai mamak buka 24 jam di merata-rata tempat dan pasaraya buka sehingga pukul 10 malam.

Indonesia : Nak datuk bandar Cina? Tinggalkan Jakarta dan pergi ke Pulau Pinang. Ketua Menteri Pulau Pinang orang Cina sejak 1957!

Singapura : Nak maki dan fitnah pemimpin anda di Facebook? Tinggalkan Singapura lah dan menghala ke utara. Orang Malaysia maki Perdana Menteri mereka setiap hari.


Teh Kecilkan Paha Dan Lengan? Produk Tempatan Memang Suka Perbodohkan Konsumer

Bagi mereka yang mengalami masalah berat badan dan lemak berlebihan, mereka sanggup berbuat apa saja termasuklah menghabiskan wang membeli produk pelangsingan. Namun, 2 perkara sahaja yang mereka tak sanggup lakukan, luangkan masa untuk bersenam dan menjaga pemakanan.

Dan ketika inilah datangnya produk-produk pelangsingan yang menjanjikan hasil yang tidak munasabah. Antaranya adalah kurus tanpa bersenam dan tak perlu berdiet. Lebih buruk, ada yang menjual teh yang boleh menghilangkan lemak atau menguruskan bahagian-bahagian tertentu badan. Sangat menyedihkan apabilia 95% yang tertipu dengan produk ini adalah wanita yang terdesak mahukan hasil cepat tanpa usaha.

Adakah ia benar, atau hanya pelan pemasaran yang memperdaya pengguna yang terdesak untuk kurus, membuatkan mereka produk mereka tersangat laris, tetapi tak ubah seperti teh o panas di kedai mamak?

Perlu diketahui mengapa teh-teh seperti teh kecilkan peha dan lengan itu memilih dua bahagian ini untuk dijadikan pelan pemasaran. Ia adalah kerana 2 kawasan ini biasanya berlemak bagi wanita, dan wanita akan lebih tertarik dengan taktik ini.

Badan manusia adalah satu organisma yang sangat kompleks dan kita tak boleh tentukan di bahagian badan mana yang boleh kita kurangkan atau tambahkan lemak! Dan lebih menyedihkan apabila kawasan yang paling mudah untuk menjadi berlemak, adalah kawasan terakhir untuk hilang lemak.

Antara fungsi lemak dalam badan adalah sebagai tenaga dan sebelum menjadi tenaga, ia perlu melalui beberapa proses. Lemak disimpan dalam badan sebagai trigliserida, akan dipecahkan kepada asid bebas lemak dan gliserol, dan dibawa ke saluran darah untuk dijadikan "minyak petrol" kepada badan.

Dan, ini yang paling penting, lemak yang diambil sebagai tenaga, akan diambil secara rawak, dan bukannya bahagian-bahagian tertentu seperti peha dan lengan. Dan bukan juga di anggota badan yang anda selalu gunakan, contoh jika anda selalu berjogging, tak semestinya peha anda akan kecil.

Satu kajian dijalankan pada tahun 1970 oleh saintis Universiti California terhadap anggota badan pemain tenis. Walaupun atlet tenis hanya menggunakan sebelah tangan dominan (kiri atau kanan), namun lemak subkutaneus (lapisan lemak paling atas) di antara kedua-dua lengan adalah sama. Kajian pada tahun 2007 oleh Universiti Connecticut juga mendapat hasil yang sama.

Ini bermakna jika bersenam setiap hari pun tak dapat tentukan bahagian mana yang akan kurus, apatah lagi dengan hanya meminum teh! Tak masuk akal.

Menurut ahli fisiologi senaman, Brooke Norgate, faktor-faktor yang menentukan di mana lemak anda akan hilang terlebih dahulu adalah jantina, genetik dan bentuk badan. Jelas di sini setiap orang mempunyai cara yang berbeza dari segi kehilangan lemak badan.

Menurut beliau lagi, kemungkinan ramai daripada wanita mempunyai bentuk badan pir disebabkan buah dada, punggung dan hormon yang mana lebih berlemak di bahagian-bahagian ini kerana proses kehamilan.

Malangnya, apa yang didakwa oleh pengeluar dan penjual produk teh pelangsingan ini adalah jauh daripada kebenaran sebenar. Teh-teh atau minuman seperti ini tidak mendatangkan apa-apa kesan dan hanya memperdayakan pengguna.

Jom kita selami bagaimana teh pelangsingan ini berkesan (kita anggap ia berkesan). Bahan-bahan yang biasa digunakan dalam teh-teh ini adalah :

Kesemua bahan ini adalah julap dan/atau diuretik. Julap akan menghilangkan air dalam badan dengan cepat dengan meningkatkan kekerapan buang air besar dan tambahkan saiz najis (tahi), manakala diuretik pula meningkatkan penghasilan air kencing.

Anda akan rasa berat anda semakin menurun, dan menyangkakan bahawa teh ini betul-betul berkesan, namun realitinya anda tertipu. Apa yang anda hilang adalah air semata-mata, dan badan anda masih berlemak seperti dahulu. Air yang hilang melalui kencing dan berak membuatkan anda rasa anda semakin kurus, ini yang dipanggil kurang berat badan palsu.

Selain itu, badan anda akan kehilangan kebolehan untuk "membuang" dengan sendiri dan bergantung kepada bahan julap daripada minuman tersebut. Ini akan menyebabkan masalah kesihatan.

Sehingga kini masih tiada bukti saintifik bahawa teh ini mampu mengurangkan berat badan atau mengecilkan badan. Yang pasti, kehilangan air dalam badan. Pengeluar dan penjual hanya menggunakan testimoni murahan seperti perbandingan gambar yang boleh direka-reka, serta menggunakan model yang bertubuh langsing dan kecil bagi memperdaya pengguna.

Lebih teruk, testimoni perbualan whatsapp. Jika anda bijak, pasti anda tak akan tertipu dengan testimoni seperti ini. Jangan terlalu terdesak sehingga merugikan diri sendiri. Duit habis, badan tak kurus-kurus.

Disebabkan air yang banyak diserap oleh tahi dan keluar melalui saluran kencing, badan anda akan kekurangan air untuk usus anda gunakan. Badan anda akan menjadi sangat kering, membuatkan nutrien penting tidak dapat diserap oleh badan. Ini akan membuatkan anda berasa lapar dan makan dengan berlebihan.

Menurut prinspi asas Perubatan Tradisional China (TCM), penggunaan setiap herba memerlukan herba yang lain untuk menghasilkan keseimbangan. Satu-satu herba itu memerlukan herba yang lain bagi membolehkan mereka bekerjasama memberikan manfaat kepada badan.

Namun terlalu banyak pengeluar teh langsing ini langsung tidak mempunyai ilmu mengenai herba dan menggunakan terma "diperbuat daripada herba" bagi melariskan produk. Padahal mereka hanya mencampurkan herba tanpa memahami bagaimana herba-herba tersebut berinteraksi antara satu sama lain.

Sebagai hasilnya, pengguna akan mengalami pelbagai komplikasi kesihatan akibat tipu daya pengeluar dan penjual.

Jika anda lihat pada pembungkusan teh tersebut pasti tertulis amaran tidak boleh digunakan oleh wanita hamil. Selain daripada masalah di atas, teh ini boleh menyebabkan cirit-birit yang berterusan dan kekejangan pada perut, yang boleh mengakibatkan kematian.

Sebagai pengguna bijak, janganlah anda terlalu terburu-buru dan mempercayai scam seperti ini yang tak sepatutnya. Anda tak perlu jadi saintis untuk tahu dakwaan teh-teh ini semuanya palsu, hanya perlu ambil kisah. Ingat, bukan mudah untuk cari duit, apatah lagi untuk bazirkan pada benda yang menawarkan janji palsu.


Ini cara mengatasi 3 jenis cacing parasit berbahaya pada tubuh manusia

Sebagai manusia, kita boleh terdedah kepada penyakit melalui pelbagai cara. Selain kurang khasiat pemakanan dan juga jangkitan penyakit berjangkit, cacing parasit yang masuk ke dalam tubuh kita juga boleh menyebabkan kita mendapat penyakit. Mari kenali beberapa jenis cacing parasit boleh menumpang badan kita.

1. Cacing cambuk (hookworm) – Terdapat dua jenis cacing ini, Ancylostoma duodenale dan Necator americanus. Cacing ini biasanya terdapat usus manusia. Cacing jenis Ancylostoma duodenale banyak terdapat di bahagian Afrika, India dan juga Eropah sementara jenis Necator americanus didapati di kawasan Amerika dan Asia Tenggara. Ia biasanya berukuran 8 – 15mm dan boleh memasuki badan manusia melalui kaki dan kebersihan yang tidak terjaga.

Simptom: Dianggarkan satu perempat penduduk dunia sudah terdedah kepada cacing ini, terutamanya di kawasan yang panas dan lembap. Cacing ini biasanya akan memakan dinding-dinding usus, sehingga menyebabkan pendarahan. Bagi kes yang sudah teruk, seseorang itu akan berasa sakit perut, mual, tubuh badan menjadi lemah dan sakit kepala.

2. Cacing kerawit (pinworm) – Mungkin cacing paling popular dan biasa kita dengar. Cacing ini bersaiz kecil berbanding cacing yang lain, berwarna putih dan halus seperti benang. Cacing ini mudah masuk ke dalam manusia apabila seseorang itu tidak membersihkan tangan sebelum makan. Sama seperti beberapa cacing parasit yang lain, cacing kerawit biasanya akan melekat pada usus manusia.

Simptom: Antara tanda biasa seseorang itu mempunyai cacing ini adalah kegatalan pada bahagian dubur. Selain itu, seseorang itu mungkin juga mengalami kurang nafsu makan.

3. Cacing pita (tapeworm) – Suka makan makanan mentah terutamanya rare steak? Cacing pita boleh masuk ke dalam badan manusia melalui pemakanan daging-daging mentah atau kurang masak, serta sayur yang tidak dibasuh bersih. Cacing parasit ini boleh membesar sepanjang 15m dan boleh hidup selama 30 tahun. Cacing ini biasanya terdapat dalam usus manusia.

Simptom: Telur cacing ini boleh membesar dan menyebabkan ketumbuhan cyst pada organ dalaman. Bagi kes-kes yang teruk pula, seseorang yang mempunyai banyak cacing ini perutnya akan berasa pedih apabila lapar, rasa mual, pening kepala dan mengeluarkan najis besar yang berlendir.

Selain daripada 3 yang dinyatakan di atas, sebenarnya banyak lagi cacing parasit yang mungkin hidup dalam badan kita antaranya cacing gelang dan cacing tambang.

Pengambilan ubat cacing adalah salah satu cara yang efektif. Bagi manusia dewasa, anda boleh mengambilnya setiap 6 bulan sekali. Pengambilan ubat cacing akan membunuh cacing-cacing parasit yang terdapat dalam tubuh badan anda. Ubat cacing ini boleh diperolehi di farmasi ataupun klinik. Dapatkan pendapat ahli farmasi dan doktor anda untuk penjelasan lanjut.

Selain itu, sila tingkatkan kebersihan diri dan persekitaran. Kebanyakan parasit ini juga boleh masuk ke badan anda melalui persekitaran yang kotor dan tercemar. Cacing tambang misalnya boleh masuk ke badan anda melalui tapak kaki. Oleh itu apabila berada di luar, pastikan anda sentiasa memakai alas kaki.

Bagi yang mempunyai binatang ternakan seperti kucing, pastikan najis binatang tersebut tidak terdedah kepada manusia. Terdapat banyak cacing parasit ini yang berjangkit daripada binatang. Oleh itu. pastikan juga binatang peliharaan anda disuntik dengan vaksin mengikut jadual yang disyorkan oleh doktor haiwan.


4 Kapal Pesiaran Paling Besar Di Dunia

Titanic merupakan salah satu kapal pesiaran lagenda yang kini sudah lebih dari 100 tahun menyembah bumi di dasar lautan. Satu ketika dahulu ia merupakan satu lambang kebanggaan yang dikatakan tidak akan karam. Bagi mereka yang menonton filem Titanic, pasti anda mengetahui betapa mewah dan besarnya kapal tersebut.

Namun, kini wujud lebih banyak kapal pesiaran yang jauh lebih besar dan mewah serta ke hadapan mengikut arus zaman. iluminasi.com ingin berkongi 4 kapal pesiaran paling besar di dunia berdasarkan saiz dan kapasiti penumpang.

Merupakan kapal pesiaran ke-4 terbesar ketika ini, Quantum of the Seas adalah kapal pertama daripada 3 kapal dalam kelas Quantum. Ia dibina oleh syarikat perkapalan Jerman, Meyer Werft. Memulakan pelayaran pertamanya pada November 2014, kapal ini kemudiannya di hantar ke China pada Mei 2015 dan digunakan bagi pelayaran dari Shanghai ke Jepun dan Korea.

Quantum of the Seas yang berukuran 347 meter panjang ini mempunyai 18 dek dan 2,090 buah bilik termasuk bilik berbalkoni, bilik menghadap lautan serta bilik di bahagian dalam kapal. Secara maksimum, kapal ini mampu memuatkan tetamu seramai 5,714 orang dalam satu masa.

Kapal yang menelan kos sebanyak RM4 billion ini mampu berlayar dengan kelajuan 41 kilometer sejam. Linkungan harga untuk mengikuti pelayaran dengan kapal Quantum of the Seas adalah diantara RM1,100 sehingga RM9,100 untuk seorang mengikut jenis pelayaran.

Ditempah pada tahun 2006, syarikat perkapalan STX Europe Turku Shipyard dari Finland mengambil masa lebih daripada 2 tahun untuk menyiapkan dan melancarkan kapal ke-3 terbesar di dunia ini pada dengan kos RM6 billion. Oasis of the Seas merupakan kapal pesiaran paling besar di dunia ketika memulakan servisnya pada tahun 2009.

Kapal berkelas Oasis ini berukuran 361.6 meter panjang, dengan ketinggian keseluruhan 94.55 meter yang mana 22.55 meter berada di bawah aras laut dan selebihnya di permukaan.

Ia mempunyai 16 dek penumpang yang mampu memuatkan tetamu seramai 7,144 secara maksimum. Tetamu-tetamu kapal ini mempunyai pilihan bilik yang menarik dari bilik suite dua tingkat hinggalah bilik suite mewah dengan balkoni. Selain itu, kapal ini mempunyai kemudahan yang pertama kali diperkenalkan seperti Aqua Theater dan koridor terbuka.

Kemudahan lain termasuklah kolam renang dalam bilik kaca, simulator meluncur, rock-climbing, gelanggang bola keranjang dan bola tampar. Harga terendah bagi menyertai pelayaran yang berlepas dari Pelabuhan Canaveral, Florida untuk "7 Night Western Carribean Cruise" ini adalah RM2,080 sehingga RM15,300 untuk seorang.

Allure of the Seas merupakan kapal bertaraf Oasis, yang juga merupakan adik kepada kapal ke-3 terbesar di dunia, Oasis of the Seas. Ia juga dibina oleh syarikat STX Europe Turku Shipyard dan berukuran 362 meter panjang dengan ketinggian keseluruhan 132.5 meter. Ia ditempah pada tahun 2007 dan telah dilancarkan 2 tahun kemudian.

Allure of the Seas merupakan kapal penumpang terbesar dalam servis sebelum kehadiran Harmony of the Seas yang menduduki tangga pertama. Sama seperti kapal-kapal lain , ia mempunyai 16 dek penumpang dengan kapasiti maksimum 7,148 penumpang.

Kapal mewah ini mempunyai kemudahan seperti dewan menari dua tingkat, panggung wayang 1,380 tempat duduk, gelanggang luncur ais, spa, gym dan banyak lagi. Kos pembinaan kapal ini lebih murah dari "kakaknya" iaitu RM5.16 billion.

Harga pelayaran serendah RM2,100 boleh didapati bagi merasakan pengalaman di atas kapal ini dalam pelayaran "7 Night Western Carribean Cruise" yang berlepas dari Pelabuhan Lauderdale, Florida, Amerika Syarikat. Harga paling mahal sekitar RM14,700 untuk seorang.

Kapal pesiaran paling besar di dunia ketika ini jatuh kepada Harmony of the Seas. Kapal dengan ukuran panjang 362 meter dan tinggi keseluruhan 107 meter ini dibina oleh syarikat FTX France di Saint-Nazaire dengan kos RM5.8 billion. Ia dilancarkan pada Jun 2015 dan menawarkan pelayaran barat Mediterranean selama 7 hari dari Barcelona dan Civitavecchia.

Harmony of the Seas mengandungi 18 dek termasuk 16 dek penumpang dengan 2,747 bilik yang berkapasiti maksimum 6,780 penumpang. Ia mempunyai kemudahan sama seperti kapal-kapal milik Royal Carribean yang lain iaitu Central Park, spa, gym, pusat hiburan, panggung wayang, kolam renang dan banyak lagi.

Harmony of the Seas mampu berlayar dengan kelajuan maksimum 46 kilometer sejam. Jika anda ingin menyertai pelayaran mewah ini, harganya bermula dengan RM2,360 hingga RM38,000 untuk seorang.


Kelebihan Aktiviti Hiking Yang Ramai Orang Tidak Tahu

Sejak kebelakangan ini,aktiviti berlari dan hiking menjadi pilihan golongan remaja untuk beriadah dan meluangkan masa lapang. Maka tidak hairanlah Bukit Broga yang dahulunya sepi kini sesak dengan orang ramai terutamanya pada waktu pagi untuk menyaksikan fenomena terbitnya matahari.

Selain itu, dengan pertambahan bilangan pengunjung ke situ, pemilik ladang kelapa sawit berdekatan sudah mengambil kesempatan dengan mengenakan bayaran tempat letak kereta. Terdapat juga laporan mendakwa terdapat laluan dimana pengunjung perlu membayarnya untuk ke puncak Bukit Broga.

Sekiranya anda masih berkira-kira mahu memulakan aktviti hiking, berikut merupakan beberapa kebaikan daripada aktiviti hiking ini yang diperolehi berdasarkan beberapa kajian yang telah dijalankan.

Selain ketenangan yang diperohi dengan pemandangan kehijauan alam sekitar, aktiviti hiking ini bagus untuk otak dimana ianya dapat membantu anda mengurangkan masalah selalu berfikiran negatif. Kecenderungan berfikiran negatif inilah yang biasanya menyebabkan seseorang itu mengalami depresi dalam hidup.

Dalam satu kajian yang telah dijalankan, para pengkaji telah membandingkan dua kumpulan yang menyertai aktiviti hiking ini dalam dua kawasan yang berbeza – satu di kawasan bandar manakala satu lagi di kawasan semulajadi. Hasil kajian ini menunjukkan mereka yang meluangkan masa di kawasan alam semulajadi dapat mengurangkan pergerakan saraf (neural activity) di bahagian subgenual prefrontal cortex, bahagian otak yang biasanya dikaitkan dengan masalah mental.

Aktiviti hiking biasanya akan mengurangkan pendedahan dan kebergantungan kita pada teknologi, seterusnya meningkatkan kemahiran berfikir secara kreatif. Dalam satu kajian oleh pakar psikologi Ruth Ann Atchley dan David L. Strayer menemui bahawa kemahiran berfikir seorang kreatif seseorang itu untuk menyelesaikan sesuatu masalah meningkat apabila tidak menggunakan sebarang alatan teknologi dan banyak melakukan aktiviti yang melibatkan pendadahan terhadap alam sekitar.

Hasil kajian ini mendapati alatan teknologi dan bunyi bising dibandar sebenarnya mengganggu dan menghalang manusia untuk lebih fokus dan berfikiran kreatif.

Aktiviti hiking adalah antara aktiviti yang bagus untuk membakar kalori dengan pantas, kira-kira 400 hingga 700 kalori setiap jam bergantung pada jarak dan kesukaran aktiviti tersebut. Aktiviti ini juga sesuai untuk semua orang dengan pelbagai jenis dan bentuk saiz badan terutamanya yang berbadan besar jika dibandingkan dengan aktiviti sukan lain seperti berlari.

Sekumpulan pengkaji daripada University of British Columbia mendapati aktiviti hiking yang melibatkan latihan aerobic dapat mengurangkan masalah hilang memori ingatan terutamanya pada wanita yang berumur 70 tahun ke atas. Selain itu, aktiviti hiking terbukti dapat mengurangkan stress dan meningkatkan keyakinan diri.

Sekiranya anda ingin mula menceburi bidang ini, sebaik-baiknya cari kawan-kawan yang biasa melakukan aktiviti ini. Bermula dari bukit yang paling mudah, kemudian apabila sudah makin selasa bolehlah perlahan-lahan tingkantkan kesukaran aktiviti hiking anda untuk lebih keriangan dan cabaran!


Warga emas mengaku dirinya Adolf Hitler yang sebenar

Seorang warga emas dari Salta, Argentina mengaku bahawa dia merupakan diktator Jerman terkenal iaitu Adolf Hitler dan telah bersembunyi selama 70 tahun.

Dalam satu temubual dengan akhbar El Patriota, imigran dari Jerman berusia 128 tahun itu menjelaskan yang dia tiba di negara itu pada tahun 1945 dengan pasport atas nama Herman Guntherberg. Dia mendakwa pasport palsu itu dibuat oleh Gestapo semasa penghujung zaman perang dan mengaku bahawa dialah pemimpin Nazi yang sebenar.

Dia bersedia untuk keluar dari persembunyian selepas mendapat tahu ejen perkhidmatan rahsia Israel sudah memberhentikan operasi mencari bekas penjenayah perang Nazi bermula tahun lepas.

Menurutnya, dia telah dituduh melakukan terlalu banyak jenayah dan kesalahan yang tidak pernah dilakukan. Oleh sebab itulah dia menghilangkan diri dan bersembunyi daripada orang Yahudi. Kini, dia bersedia untuk menyiapkan sebuah buku autobiografi untuk memperbetulkan keadaan dan imejnya.

Ramai orang termasuk isterinya sendiri, Angela Martinez, tidak mempercayai yang dia adalah Adolf Hitler. Mereka berkata dia hanya mengalami gangguan demensia.

Menurut Angela, suaminya tidak pernah berbicara tentang Hitler sehinggalah kira-kira dua tahun yang lalu apabila dia mula menunjukkan tanda-tanda penyakit Alzheimer. Kadang-kadang dia tidak dapat mengingati siapa Angela. Pada masa yang lain, dia gemar bercakap tentang Yahudi dan syaitan pula sebelum kembali normal.

Bagi Angela, mungkin suaminya merupakan salah seorang bekas Nazi dan dia merasa amat bersalah dan menyesali segala kisah silamnya. Namun, Angela yakin yang dia bukanlah Hitler.

Hitler dikhabarkan telah membunuh diri sendiri di Berlin pada tahun 1945 dengan menelan pil sianida dan menembak diri sendiri selepas kalah dalam Perang Dunia Ke-2.

Apa pendapat anda? Adakah lelaki ini Adolf Hitler yang sebenar?


5 kes anak menyaman ibu bapa kandung di mahkamah

Baru-baru ini laman The Star melaporkan berita seorang gadis bernama Nur Syaronaraudhah yang diejek di sekolah kerana nama yang pelik dan pernah mendesak agar ibu bapanya menukar namanya kepada nama baru.

Kami berharap agar cik Nur Syaronaraudhah tidak akan menyaman ibu bapanya kerana memberikan nama tersebut. Secara peribadi, penulis rasa namanya biasa sahaja. Tidaklah tergeliat lidah untuk disebut ataupun mempunyai makna yang tidak baik.

Apa-apa pun, syukurlah ibu bapa Nur Syaronaraudhah tidak menggunakan nama seperti dalam kes #2 di bawah. Kami kongsikan 5 kes di mana anak kandung bertindak menyaman ibu bapa sendiri di mahkamah sebagai perkongsian dan pengajaran bersama:

Ibu bapa kepada seorang gadis berusia 18 tahun dari Austria telah dihadapkan ke mahkamah atas kesalahan memuat naik 500 gambar ke dalam laman Facebook sejak tahun 2009 tanpa kebenaran anak mereka itu. Remaja bernama Anna itu menjadi berang selepas ibu bapanya enggan membuang gambar-gambarnya yang memalukan sejak dia masih kecil.

Menurut Anna, walaupun segalanya bermula semasa dia berusia 11 tahun, namun kedua-dua ibu bapa Anna terus-menerus memuat naik gambarnya sejak dari kecil tanpa bertanya terlebih dahulu. Mereka tidak mempunyai rasa malu dan tiada batasan kerana berkongsi gambar Anna bertelanjang bulat di atas katil bayi atau berlatih membuang air besar di tandas. Setiap peringkat tumbesaran Anna dikongsikan dan dibiarkan untuk tontonan umum.

Anna mendapat tahu tentang perbuatan ibu bapanya apabila berusia 14 tahun di mana dia membuka sendiri sebuah akaun Facebook. Dia kemudian meminta mereka memadam atau menyembunyikan gambar-gambar tersebut namun mereka enggan. Setelah cubaan memujuk Anna gagal berterusan, dia tidak menemui jalan lain selain membawa kes itu ke mahkamah. (DailyMail UK)

Seorang wanita muda membawa kedua-dua ibu bapanya ke muka pengadilan kerana dikatakan telah menghancurkan hidupnya. Wanita yang mengalami masalah psikologi, masalah berat badan dan telah membuat cubaan membunuh diri sebanyak 12 kali dalam tempoh 5 tahun itu menyaman ibu bapanya yang menjadi punca trauma.

Ini semua gara-gara dia dinamakan Clamidya sejak lahir. Nama itu seakan-akan penyakit kelamin Chlamydia trachomatis yang lebih dikenali sebagai Chlamydia hingga menyebabkan dia menjadi sasaran kaki buli mudah sepanjang zaman persekolahan. (MagmaNews)

Sepasang suami isteri dari Sepanyol memberi pilihan kepada anak lelaki mereka yang berusia 25 tahun agar mula mencari kerja atau mereka akan berhenti memberikan elaun bulanan yang bernilai 400 euro. Setelah ibu bapa itu mengotakan kata-kata dan tidak lagi memberi elaun, si anak bertindak menyaman ibu bapanya.

Walau bagaimanapun, nasib tidak menyebelahi anak kerana hakim telah menolak aduannya dan memberi perintah supaya dia berpindah dari rumah orang tuanya dan mula mencari kerja. (Telegraph UK)

Seorang lelaki berusia 20 tahun telah berjaya menang kes saman ke atas ibunya selepas menuntut hadiah yang dijanjikan oleh neneknya semasa majlis Bar Mitzvah ketika dia masih berusia 13 tahun.

Majlis Bar Mitzvah yang diadakan oleh kaum Yahudi menandakan kematangan anak lelaki dan boleh mula mengamalkan agama. Semasa mengadakan upacara itu, nenek Jordan Zeidman telah menyampaikan kepada ibu Jordan hadiah berupa wang tunai $5,000.

Sebenarnya kedua-dua ibu dan neneknya datang ke majlis tersebut tanpa diundang. Ini disebabkan ibu bapa Jordan telah berpisah pada tahun 1998 lagi dan mereka tidak pernah berhubung selepas itu.

Ibunya telah 'menyimpan' wang hadiah itu untuk dana kolej Jordan namun Jordan masih tidak memiliki wang tersebut sehinggalah dia mula memfailkan saman ke atas ibunya.

Menurut peguam Jordan, jika dikira faedah dan kos guaman, ibu Jordan perlu membayar hampir $10,000. (New York Post)

Seorang pelajar dari New Jersey, Amerika Syarikat menyaman ibu bapanya kerana mengusirnya keluar dari rumah dan enggan menanggung yuran pengajian sekolah dan kolejnya. Dia juga menuduh mereka suka mendera, membenci teman lelakinya dan menyalahkan mereka atas masalah gangguan makan yang dialami.

Walau bagaimanapun, kedua-dua ibu bapa Rachel Canning membela diri dengan menyatakan Rachel meninggalkan rumah dengan rela hati selepas enggan memutuskan hubungan dengan teman lelaki yang dilihat memberi pengaruh buruk kepadanya. Selain itu, Rachel juga tidak patuh dengan peraturan rumah yang telah ditetapkan.

Hakim kemudian telah menolak kes itu dan memerintahkan Rachel pulang ke rumah. Hakim juga berkata jika kes itu diteruskan, ia mungkin akan membuka peluang kepada "kanak-kanak 12 tahun menyaman ibu bapa untuk mendapatkan permainan Xbox".

Namun, pada akhirnya, Rachel tetap 'menang' kerana berjaya memperolehi biasiswa sebanyak $56,000 untuk melanjutkan pelajaran di Western New England University. (Independent UK)


5 Anime Klasik Paling Popular Yang Perlu Anda Tonton

Pasti ramai rakyat Malaysia yang kaki anime. Ini terbukti kerana sambutan untuk mana-mana acara yang melibatkan anime pasti mendapat sambutan hangat di negara. Komik-komik yang terbit juga banyak mendapat inspirasi daripada anime-anime Jepun yang diterbitkan.

Masih baru pada anime? Tak tahu mana satu nak mula? Berikut adalah 5 anime klasik yang perlu anda tonton sebagai pengenalan kepada anda, mengapa anime Jepun banyak mempengaruhi pop culture dunia masakini.

Siri One Piece sehingga sekarang masih berjalan. Mengisahkan mengenai seorang lelaki bernama Monkey D.Luffy, kapten kepada sekumpulan lanun yang kelakar dan mempunyai kuasa ajaib. Siri One Piece banyak memberi inspirasi kepada pelukis-pelukis dengan rekaan wataknya yang agak out of ordinary serta jalan cerita yang 'kelam-kabut' yang disengajakan.

Siri Full Metal Alchemist membawa inspirasi revolusi industri Eropah dalam rekaannya, di mana dunia pada ketika itu cukup maju dalam bidang sains dan kimia sehinggakan manusia mampu mengawal elemen-elemen bumi dengan menggunakan jari sahaja. Kisah ini banyak bergantung kepada cerita asas watak utama iaitu Edward dan adiknya Elric, dua anak yatim yang berusaha menyelamatkan adiknya selepas tragedi menimpa adiknya dalam usaha menyelamatkan ibunya. Banyak elemen kekeluargaan ditonjolkan dalam siri ini. Filem berdasarkan kisah asal siri ini akan ditayangkan pada 1 Disember 2017.

Walaupun hanya mempunyai 25 episod, Cowboy Bebop merupakan legenda kepada industri anime Jepun kerana pengaruh yang dibawa kepada anime-anime dan manga (komik) selepasnya. Siri ini mengisahkan tentang pemburu-pemburu upahan bernama Spike, Jet dan Faye. Gabungan pelbagai genre seperti komedi, penyiasatan, aksi dan thriller membuatkan Cowboy Bebop menjadi pelopor kepada banyak teknik penceritaan menggunakan animasi di Jepun. Selain itu, lagu runut bunyinya juga unik dan mendapat reviu 5/5 daripada laman web Allmusic.

Tak sah rasanya artikel ini tanpa menyebut tentang siri Naruto yang diikuti di seluruh dunia. Memang nampak elemen-elemen inspirasi daripada siri legenda Dragon Ball terpapar jelas dalam Naruto, namun lama-kelamaan Naruto mula mencipta identiti sendiri dengan pengenalan pelbagai konflik antara watak-watak dalam siri. Siri ini mengikut kisah Naruto daripada kecil sehinggalah besar. Siri ini kini disambung dalam sekuel kepada Naruto, cuma kisahnya ditukar kepada watak anak kepada Naruto, iaitu Boruto.

Kanak-kanak generasi 80-an di Malaysia pasti teringat TV3 satu masa dulu pernah menayangkan siri ini di kaca TV. Kisah hidup juruterbang bercinta dengan dua gadis yang tak tahu mana satu patut jadi pilihannya sambil memandu robot jet pejuang yang rekaannya tak pernah lagi nampak outdated sehingga sekarang. Tema yang dibawa dalam filem ini cukup berat sebenarnya dan bukan sekadar kartun biasa, kerana isu yang ditonjolkan banyak berkisar kepada masalah sosial, kasta masyarakat, percintaan antara dua spesis berbeza dan politik dunia.

Itulah 5 siri klasik yang patut jadi perkenalan kepada sesiapa yang cuba hendak berjinak dengan anime atau manga ni. Jika anda ada cadangan lain, seperti biasa, nyatakan dalam ruangan komen.

ps - Kenapa tidak ada Dragon Ball? Kita semua tau Dragon Ball dah terlalu legenda sehinggakan tak perlu lagi dah masuk senarai-senarai sebegini.


Remaja Hebat Ini Menjadi Rebutan Syarikat Gergasi Google Dan Facebook

Teknologi tanpa sempadan benar-benar merubah dunia yang membuatkan seperti tiada apa yang mustahil untuk dikecapi. Dunia sudah berubah dan hanya dengan menggunakan teknologi, sesiapa sahaja boleh menjadi jutawan sekelip mata dengan merekacipta aplikasi telefon bimbit, termasuklah remaja.

Jika terdahulu iluminasi.com berkongi mengenai cerita remaja 17 tahun dari Australia berhenti sekolah untuk menjadi CEO syarikat permainan videonya sendiri, ia membuktikan dunia kini mencapai satu era baru dengan bantuan teknologi.

Terbaru, syarikat gergasi dunia, Google dan Facebook berebut bagi mendapatkan khidmat seorang remaja 21 tahun, Michael Sayman Ketika berusia 17 tahun, Michael Sayman dari Florida, telah diambil oleh Facebook Inc. sebagai seorang pelatih.

Setelah melihat potensi yang ada pada beliau, Facebook memberikan kepercayaan sepenuhnya kepada Michael di sebagai jurutera perisian di syarikat itu, yang juga merupakan pekerja termuda pernah bekerja untuk Facebook.

Kini, setelah 3 tahun berkhidmat di Facebook, Michael membuat keputusan untuk meninggalkan Facebook Inc, dan menyertai seteru utama syarikat tersebut, iaitu Google, anak syarikat Alphabet Inc.

Michael Sayman mula menempa nama dalam dunia teknologi apabila aplikasi permainan yang diciptanya, 4 Snaps mendapat perhatian ramai dan berjaya mencapai 1 juta muat turun. Beliau menghasilkan aplikasi permainan 4 Snaps itu ketika berusia 16 tahun.

Ia tidak mengambil masa yang lama sebelum Facebook menerbangkan beliau berjumpa dengan Mark Zuckerberg.

Menurut Michael, beliau berminat dan ingin tahu mengenai sains komputer dan pengekodan (programming) bermula ketika beliau berusia 12 tahun. Ketika itu beliau mahu mempelajari cara untuk membina aplikasi, dan mula membuat carian di Google serta menghabiskan masa berjam-jam menonton video dan tutorial programming.

Ketika bekerja untuk Facebook, Michael juga merupakan pengurus produk bagi membantu Facebook memahami dengan lebih mendalam bagaimana generasinya menggunakan telefon pintar, membantu melakukan eksperimen produk terhadap remaja dan mengajar trend-trend remaja masa kini.

Menjadi milik Google, Michael akan menyertai syarikat itu bagi membantu menguruskan produk paling penting Google, iaitu Google Assistant. Google Assistant adalah sistem pembantu peribadi yang dipacu oleh Artificial Intelligence dan pencarian menggunakan suara.

Menurut CEO Google, Sunder Pinchai, Google Assistant adalah perkara terpenting bagi syarikat itu yang kini sedang bersaing dengan musuh-musuh besar lain seperti Alexa (Amazon) dan juga Siri (Apple).

Michael Sayman juga menjadi pengurus produk paling muda di Google.


5 Model Motorsikal Terbaik Bawah RM22,000 di Malaysia

Dunia permotoran Malaysia kini semakin meriah dengan kemunculan model-model baru khasnya model 250cc yang satu masa dulu, ketika era 80-an dan 90-an merajai jalan raya kita.

Pengeluar pada era awal 2000 nampak seolah kehilangan keberanian untuk membawa masuk model baru sehinggalah Naza memperkenalkan model Blade 250 dan dunia motorsikal Malaysia kembali ceria melihat Kawasaki membawa masuk Ninja 250. Kini, kebanyakan pengeluar motorsikal dunia sudahpun mempunyai model yang mampu memenuhi permintaan masyarakat Malaysia.

Berikut, adalah 5 motorsikal bawah 250cc terbaik bawah RM22 ribu yang kini mampu dibeli rakyat Malaysia bagi kegunaan harian.

Mencipta kejayaan besar di seluruh dunia selepas diperkenalkan, Ninja 250 ini menjadi pemula kepada kebangkitan model 250cc. Meletup di pasaran Malaysia pada ketika Honda dan Yamaha tidak ada mengeluarkan pesaing, Ninja 250 menjadi pilihan ramai penggemar motorsikal. Dengan rupa yang garang dan keyakinan terhadap jenama Kawasaki, amat mudah untuk melihat model ini dijalanan. Mempunyai dua model, Ninja 250 SL dan Ninja 250.

Jenama KTM terkenal sebagai pengeluar motorsikal off-road namun percubaan mereka membawa masuk RC250 ke Malaysia nampaknya membuahkan hasil. Dengan rekaan yang agak futuristik serta lain daripada yang lain, RC250 mampu membuatkan pemandunya kelihatan lebih kacak daripada biasa. Pemanduannya pula lebih bersifat sporty jika dibandingkan dengan model-model dalam senarai ini.

Tak sah pula kalau tak dimasukkan sekurang-kurangnya satu model naked ke dalam senarai. Z250 adalah antara motor yang menjadi pilihan ramai dan kerap dijumpai menyusur di celah-celah kota. Rupa yang garang dan pemanduan yang lebih bersifat santai, Z250 lebih sesuai untuk mereka yang perlu berulang-alik setiap hari berbanding abangnya, Ninja 250.

Oooohhh. Pertama kali penulis melihat motor ini, tersilap kami menyangkakan ini adalah model 600cc. Dengan rupa yang diambil sebijik-sebijik dari abang-abangnya yang lebih besar, R25 menjadi kegilaan anak muda yang mahukan motorsikal yang menyerupai sebuah motor GP. Memang agak lama peminat motor di Malaysia menunggu kemasukan model ini tetapi penantian kita selama ini berbaloi.

Model paling baru dalam pasaran Malaysia, Modenas akhirnya memperkenalkan model baru dengan kerjasama pengeluar motorsikal Bajaj dari India. Memang diakui yang Modenas mengambil jalan pintas dalam mengeluarkan motor-motor baru ini, namun ini tidak sepatutnya menjejaskan keyakinan orang ramai pada model baru Modenas ini.

Dua model ini mendapat sambutan hangat di India dan kini dibawa masuk ke Malaysia. Yang menarik, dengan RM22,000 - anda akan dapat dua biji motor. Sebiji motor tu bolehlah anda sedekahkan pada admin.

Begitulah 5 (atau 6) model pilihan bagi rakyat Malaysia yang berminat hendak cuba-cuba belajar menunggang motorsikal yang lebih besar. Kelas 250cc adalah kelas terbaik untuk kita belajar sebelum pergi ke kelas motorsikal yang lebih jauh, kerana kelajuannya boleh dikatakan cukup dan berat motorsikal pula masih dikatakan mudah dikawal.

Adakah anda bersetuju dengan senarai ini? Nyatakan pandangan anda dalam ruangan komen.


Sejarah Permainan Patung Kanak-Kanak Popular, Barbie

Siapa yang tidak kenal permainan patung kanak-kanak Barbie? Permainan patung popular dalam kalangan kanak-kanak perempuan ini rupanya sudah hampir 60 tahun wujud. Ianya secara rasmi dilancarkan pada tahun 1959 oleh syarikat Mattel Inc. Permainan Barbie ini agak berlainan daripada patung permainan lain kerana ianya mengetengahkan pelbagai jenis fesyen pada setiap karakter yang diciptanya.

1. Seorang usahawan wanita, Ruth Handler adalah orang yang bertanggungjawab mencipta karakter Barbie. Walau bagaimanapun, idea Barbie bukanlah miliknya. Beliau mendapat inspirasi daripada patung Bild Lili ketika sedang bercuti di Eropah bersama anak-anaknya. Pada mulanya beliau mengutarakan ideanya untuk memcipta sebuah patung permainan seperti Bild Lili kepada suaminya yang ketika itu bekerja dengan syarikat Mattle namun beliau menolaknya. Kemudian, Handler membeli 3 patung Bild Lili tersebut dan menunjukkan kepada suaminya. Suaminya tertarik dengan ideanya dan syarikat Mattel kemudiannya membeli hakcipta Bild Lili dan membangunkan jenama Barbie sehingga terkenal di seluruh dunia.

2. Nama Barbie itu sendiri sebenarnya sempena mengambil nama anak Ruth Handler, iaitu Barbara. Sementara itu, karakter patung lelaki, Ken yang terdapat dalam koleksi permainan Barbie pula adalah sempena anak lelakinya, Kenneth. Karakter-karakter lain dalam koleksi permainan Barbie adalah sempena nama ahli keluarganya yang lain seperti Skipper, Tutti, Todd dan lain-lain lagi.

3. Warna rasmi Barbie adalah merah jambu dengan rambut perang. Sejak 2016, bagi menaikkan jualan yang semakin merudum mereka memperkenalkan pelbagai variasi tona warna kulit dan rambut pada patung Barbie. Ini juga bagi mengubah tanggapan dan stereotaip masyarkat terhadap Barbie yang seolah-olah mengagumkan orang yang berkulit putih dan berambut perang.

4. Sepanjang lebih 50 tahun dalam pasaran, telah banyak kontroversi dan kes saman yang diterima pihak Barbie. Pada awalnya, ramai ibu bapa yang memberikan kritikan terhadap bentuk tubuh Barbie yang seolah-olah sengaja menonjolkan bentuk dada. Pihak Mattle mencipta patung Barbie pada skala 1/6, skala yang biasa digunakan untuk patung figura aksi.

5. Barbie telah membuat banyak kerjasama dengan pelbagai artis popular terutamanya artis daripada Hollywood. Antara artis yang pernah bekerjasama termasuklah Elizabeth Taylor dan Lindsay Lohan.

6. Pada awalnya, Barbie hanyalah sebuah karakter seorang remaja wanita. Kemudian, Mattel memperkenalkan Barbie dengan pelbagai karakter lain seperti sebagai seorang krew penerbangan, angkasawan, pelakon, pengacara, penyanyi, tukang masak, polis dan banyak lagi. Sehingga kini dikatakan terdapat lebih 108 karakter Barbie yang telah dihasilkan.

7. Barbie bukanlah sebuah patung permainan semata-mata. Ianya juga telah dijadikan medium pemasaran design dan fashion terkini oleh syarikat-syarikat terkemuka.

8. Pada 2001, syarikat MGA Entertainment telah melancarkan Bratz, yang menjadi saingan sengit pada Barbie. Menjelang 2004, angka jualan Bratz di UK sudah melebihi jualan Barbie. Selain itu, pada 2005 pula, jualan Barbie di Amerika Syarikat juga menunjukkan penurunan sebanyak 30% akibat saingan daripada Barbie. Sepanjang 2005 hingga 2011, banyak kes saman-menyaman telah terjadi antara kedua syarikat ini terutamanya yang berkaitan hak cipta.


Penggemar seafood berkemungkinan termakan plastik tanpa disedari

Kesan daripada aktiviti manusia dan perlindungan alam sekitar merupakan salah satu topik utama yang menjadi perbincangan di seluruh dunia selama bertahun-tahun. Salah satu isu yang iluminasi ingin kongsikan adalah mengenai perlindungan alam sekitar yang melibatkan penggunaan plastik serta cara perlupusannya. Pencemaran plastik merupakan salah satu isu globalisasi yang hangat diperkatakan dari dahulu hingga sekarang. Walaupun setiap hari plastik banyak digunakan dalam pelbagai industri dan bidang di dunia ini seperti pembungkusan makanan dan beg plastik membeli-belah yang akhirnya menyebabkan kemudaratan lebih daripada kebaikan.

Ramai penduduk dunia yang prihatin dan bimbang tentang kesan plastik dalam industri makanan yang mampu menjejaskan kesihatan dan alam sekitar. Kebimbangan terhadap pencemaran plastik ini bukan sekadar di daratan sahaja tetapi telah berlarutan sehingga ke lautan yang memberi kesan buruk terhadap ekosistem akuatik sehingga mendapat tempias perusahaan rantaian makanan. Merujuk kepada satu laporan yang diterbitkan oleh The Guardian menyatakan bahawa kadar sisa plastik di United Kingdom berjumlah kira-kira 38.5 juta botol plastik setiap hari. Persoalannya? Dimanakah sisa-sisa ini disimpan dan apakah kesan terhadap sisa tersebut?

Laporan selanjutnya menunjukkan bahawa sebahagian besar sisa plastik ada yang menuju ke lautan dan walaupun terdapat usaha dari sesetengah individu dan kumpulan untuk menghalang pencemaran plastik dari terus merebak, namun masalahnya tetap meningkat dan bukannya menurun. Terdapat juga sesetengah kumpulan yang mengatasi masalah pencemaran sisa plastik ketika berlakunya perubahan iklim. Kempen memelihara alam sekitar lain adalah dengan mengurangkan penggunaan bahan plastik oleh setiap pengguna. Kumpulan alam sekitar juga bimbang dengan kurangnya inisiatif oleh pengeluar minuman ringan dalam pengurusan penggunaan dan pembungkusan plastik serta kesan terhadap alam sekitar.

Pada zaman ini, kemungkinan plastik juga turut dihidangkan bersama menu masakan. Menurut satu sumber, perkara yang membimbangkan adalah kadar plastik yang bersaiz mikro (lebih kecil dari cip) yang berada di dalam lautan tersebut akan berakhir di dalam tubuh badan manusia. Bagaimana ia boleh berada dalam tubuh badan manusia? Terdapat laporan menunjukkan bahawa terdapat banyak plastik bersaiz mikro yang berada di dalam tubuh badan ikan. Apabila berada di dalam badan ikan, kita sebagai manusia juga berisiko akan memakan plastic tersebut juga. Pada setiap tahun , kemungkinan jumlah belasan ribu plastik mikro akan berakhir dalam tubuh badan manusia. Plastik mikro juga mengumpul zarah garam secara tidak langsung melalui produk laut.

Teknologi terhadap industri laut bertambah baik dari masa ke semasa seperti pengenalan terhadap kapal-kapal elektrik mungkin bukan penyelesaian kepada masalah plastik mikro dalam makanan laut. Walaupun kapal itu sendiri mesra alam namun terdaoat produk yang dibawa oleh kapal (kebanyakannya bahan kimia dan baja) adalah tidak mesra alam sekitar.


Pakistan berjaya menanam 1 bilion pokok dalam tempoh 2 tahun

Udara segar kini dapat di hirup dengan nyaman sekali di kawasan Barat Laut Pakistan. Kawasan yang bersempadan dengan Afghanistan itu telah berjaya dalam misi memulihara alam semulajadi dalam tempoh dua tahun ini. Pemuliharaan alam ini adalah sebagai sebahagian daripada misi antarabangsa untuk memulihkan beratus-ratus ribu ekar alam semula jadi yang telah merosot akibatan bencana alam dan pemotongan pokok yang berleluasa.

Khyber Pakhtunkhwa (KP) merupakan sebuah wilayah Pakistan yang telah mencapai pencapaian baru dengan penanaman sebanyak satu bilion pokok dalam tempoh dua tahun. Ia merupakan satu komitmen global bagi memulihkan semula 350,000 hektar hutan dan tanah yang mengalami kemerosatan ekosistem. Inisiatif hijau ini telah dilancarkan oleh bintang kriket Pakistan yang sekarang telah menjadi ahli politik iaitu saudara Imran Khan yang mengetuai parti politik Pakistan Tehreek-e-Insaf (PTI). Imran Khan amat berkerja keras dalam usaha memulihkan hutan yang hilang akibat bencana alam dan tahun pemotongan pokok.

Projek ini yang dikenali sebagai Tsunami Billion Tree bertujuan untuk melambatkan kesan pemanasan global . Pakistan menduduki tempat ketujuh didalam senarai negara-negara yang be kemungkinan besar akan terjejas disebabkan oleh perubahan iklim. Pakistan juga mempunyai kadar penebangan hutan yang tertinggi di Asia.Misi yang telah dikempen oleh Imran Khan sebagai "Billion Tree Tsunami" telah siap lebih awal berbanding tarikh yang dijangka siap iaitu pada Disember 2017. Sejumlah 1 bilion batang pokok berjaya di tanam semula di kawasan tersebut.

Pencapaian Pakistan ini telah diiktiraf oleh Kesatuan Antarabangsa untuk Pemuliharaan Alam (IUCN) untuk menjadi sebahagian daripada "Bonn Challenge". Apa itu Bonn Challenge? Ia adalah bertujuan untuk memulihara semula beratus-ratus ribu ekar hutan di seluruh dunia yang kebanyakannya telah menghadapi penebangan hutan secara drastik dan tidak terkawal pada tahun-tahun kebelakangan ini. Pakistan adalah negara pertama yang melengkapkan cabaran ini walaupun setakat ini lebih daripada 20 buah negara telah bersetuju untuk mengambil bahagian dalam cabaran ini.

Pihak kerajaan amat berharap dengan pemuliharaan semula hutan di Pakistan dapat membantu menghentikan beberapa kesan buruk terhadap perubahan iklim seperti pemanasan global dan pencemaran. Pakistan dihiasi dengan landskap pergunungan yang mempunyai glasier kini telah terancam akibat perubahan iklim yang menyebabkan glasier tersebut berisiko untuk cair. Dengan penanaman semula pokok-pokok tersebut, ia dapat membantu untuk mengeluarkan gas CO2 dari udara dan menggantikannya dengan oksigen yang akan menyebabkan glasier akan berada dalam keadaan baik.

Penanaman semula 1 bilion pokok di Pakistan membuktikan bahawa negara tersebut telah berjaya di semua peringkat global yang melibatkan alam sekitar,sosial dan ekonomi. Ia merupakan satu aktiviti yang positif dan menggalakkan orang ramai untuk menanam pokok dan ini merupakan salah satu langkah yang tepat untuk membendung bahaya yang akan berlaku akibat daripada kemusnahan alam sekitar.


6 Mitos Masalah Kesihatan Yang Patut Dihentikan

Kesihatan adalah sesuatu yang sangat berharga dan tak dapat digantikan dengan apa-apa sekalipun. Tanpa kesihatan yang baik, segala harta benda yang kita ada seolah-olah tidak berguna.

Disebabkan ini ramai yang sanggup menghabiskan wang ringgit demi menjaga kesihatan. Terdapat produk yang benar-benar merawat penyakit dan ada juga produk yang hanya diiklankan dengan tipu helah dengan tujuan memperdaya pengguna.

iluminasi.com ingin berkongsi 5 mitos masalah kesihatan yang perlu dihentikan.

Ini merupakan terma yang paling banyak digunakan ketika ini. Terdapat pelbagai produk yang kononnya mampu membantu proses detoksfikasi oleh badan. Antaranya adalah teh detoks, stokin detoks, pelekat tapak kaki dan banyak lagi. Namun hakikatnya syarikat yang mengeluarkan produk-produk ini langsung tak tahu apa maksud terma "detoks".

Dari segi perubatan, produk detoks digunakan oleh ahli perubatan untuk membantu penagih dadah mencapai tahap selamat daripada kesan dadah dalam badan dan mampu mengawal diri sendiri. Namun produk yang dikeluarkan oleh syarikat-syarikat yang mahu mengambil kesempatan ini tidak ada kaitan langsung dengan pembersihan dalaman badan manusia dan merupakan penipuan semata-mata.

Badan kita diciptakan sempurna yang mampu untuk menyahtoksikan bahan yang tidak perlukan dengan sendiri dan tidak memerlukan produk tambahan.

Nafas berbau, atau halitosis adalah sesuatu yang merisaukan mereka yang kisah akan kebersihan diri. Namun terma ini telah disalahgunakan oleh syarikat pengeluar produk pembersih mulut.

Bau mulut sememangnya sesuatu yang perlu dirawat namun ia menjadi peluang kepada syarikat-syarikat ini untuk mengambil kesempatan terhadap manusia zaman moden yang pentingkan kebersihan diri.

Syarikat-syarikat ini mendakwa produk mereka boleh mengsterilkan dan menyembuhkan luka yang menjadi penyebab mulut berbau, namun sebenarnya terma "halitosis" itu sendiri merupakan satu rekaan, bertujuan melariskan produk-produk mereka.

Di zaman moden ini, ke mana sahaja anda pergi, pasti anda akan dapat berhubung dengan dunia melalui gelombang Wi-Fi yang disediakan. Seolah-olah hidup kita tak mampu diteruskan tanpa internet atau Wi-Fi.

Namun terdapat ura-ura yang mengatakan bahawa teknologi canggih ini mempunyai hipersensitiviti elektromagnetik yang mana dikatakan radiasi dari Wi-Fi mampu menyebabkan penyakit seperti alahan dan autoimun.

Namun perkara ini adalah tidak benar dan radiasa ini tidak mempunyai implikasi kepada kesihatan seperti yang digembar-gemburkan, walaupun radiasi tersebut wujud dan disahkan oleh Organisasi Kesihatan Dunia (WHO).

Tiada satu bukti pun dikemukakan apabila hampir semua pakar perubatan mencadangkan supaya gluten dikecualikan daripada diet seseorang yang dikatakan menyebabkan seseorang itu menjadi lemah, letih dan sakit.

Sains masih tidak dapat membuktikan bahawa gluten adalah penyebab kepada alahan yang dialami oleh mereka yang alah terhadap gandum. Malah, tak mungkin gluten akan menyebabkan masalah sindrom usus (Irritable Bowel Syndrome - IBS) kerana gluten itu seniri adalah protein.

Tidak dinafikan kemurungan adalah satu perkara yang tidak boleh diambil murah. Ia adalah sesuatu yang boleh menyebabkan seseorang itu hilang punca harapan untuk hidup. Namun, terma "kemurungan" itu bukanlah sesuatu yang boleh digunakan sewenang-wenangnya. Dan seperti mana mereka yang mendakwa mengalami kemurungan, sebenarnya tidak berhadapan dengan situasi tersebut.

Menurut kajian yang dijalankan di Johns Hopkins University, hanya 60% daripada 6000 sahaja yang boleh diklasifikasikan mengalami masalah kemurungan teruk. Dan bukan semua ubat anti-kemurungan yang didakwa dapat membantu masalah ini adalah berkesan.

Jika ada rakan-rakan anda mendakwa diri mereka kemurungan disebabkan kesedihan, kemungkinan besar adalah mereka hidup mereka ketika itu sukar bagi mereka, dan bukanlah mengalami kemurungan.

Ramai di antara kita yang mengalami masalah resdung yang membuatkan aktiviti harian terganggu. Disebabkan ini, mereka sanggup untuk berbuat dan mencuba apa sahaja cara dan rawatan bagi memulihkan masalah yang membelenggu ini.

Melihatkan keadaan ini, ramai individu yang ingin mengambil kesempatan dan mencipta pelbagai rawatan karut. Antaranya termasuklah rawatan menyedut habuk atau asap. Selepas menghidu asap, pesakit akan mengeluarkan hingus yang banyak yang dikatakan terperangkap di rongga muka menjadi penyebab kepada masalah resdung. Namun ia adalah helah perawat itu.

Hingus tersebut hanyalah cecair yang terhasil akibat reaksi oleh hidung terhadap sedutan asap tersebut. Malah, dengan menghidu asap-asap tersebut boleh memberikan kesan buruk kepada paru-paru.


4 Kawasan Lautan Paling Dalam Di Dunia

Tragedi kehilangan MH370 masih menjadi misteri hingga kini. Tiada siapa mampu memberi jawapan ke mana hilangnya pesawat sebegitu besar. Namun, ia dikatakan bersemadi di bahagian selatan Lautan India yang tersangat luas.

jika dilihat kembali, Lautan India bukan lah kawasan laut paling dalam dan luas di dunia, namun ia sudah mampu menidakkan pencarian oleh manusia, apatah lagi jika ia terhempas ke dalam jurang paling dalam di dunia.

iluminasi.com ingin berkongsi 4 titik lautan paling dalam di dunia.

Terletak di barat laut Lautan Pasifik, Jurang Kuril–Kamchatka merupakan jurang ke-3 terdalam di dunia. Jurang ini mendatar sepanjang tenggara Kamchatkan dan selari dengan Pulau Kuril sehingga dan bersambung dengan Jurang Jepun di timur Hokaido. Jurang ini terhasil akibat daripada zon subduksi iaitu titik perlanggaran antara dua plat tektonik bumi. Ia juga menyebabkan terhasilnya Pulau Kuril dan busur gunung berapi Kamchatka.

Kawasan paling dalam pada jurang ini adalah 10,500 meter di bawah aras laut. Jurang ini juga bertanggungjawab ke atas kebanyakan aktiviti gunung berapi di kawasan ini.

Jurang Filipina, adalah satu jurang yang terletak di bahagian timur Filipina dan utara Lautan Pasifik. Ia juga merupakan jurang kapal selam dengan jarak 1,320 kilometer dan berkelebaran 30 kilometer.

Galathea Depth yang merupakan titik paling dalam jurang ini yang berkedalaman 10,540 meter mampu memuatkan 12 buah bangunan paling tinggi di dunia iaitu Burj Khalifa yang berketinggian 829 meter.

Jurang Tonga terletak di barat daya Lautan Pasifik yang merupakan jurang paling dalam di Hemisfera Selatan, dan ke-2 paling dalam di dunia. Bahagian yang paling dalam pada jurang ini dikenali sebagai Horizon Deep dengan kedalaman 10,800 meter. Jika disusun secara bertindan-tindan, kedalaman Jurang Tonga mampu memuatkan hampir 24 buah Menara Berkembar Petronas.

Kawasan laut paling dalam di dunia terletak di barat Lautan Pasifik, 200 kilometer dari Pulau Mariana di timur Filipina, tidak lain dan tidak bukan adalah Jurang Mariana. Jurang Mariana berbentuk bulan sabit di bawah kerak bumi sepanjang 2,550 kilometer dan 69 kilometer lebar menghala kawasan di antara Australia dan Jepun.

Jurang ini mempunyai kedalaman 10,990 meter dibawah paras laut yang dikenali sebagai Challenger Deep, terletak di bahagian hujung selatan jurang ini. Tekanan di dasar jurang ini adalah 1,000 kali ganda tekanan laut.

Jika ditenggelamkan Gunung Everest ke dalam Jurang Mariana, puncak Gunung Everest masih berada di bawah paras laut sejauh 1.6 kilometer. Hanya 3 individu sahaja yang pernah turun ke dasar jurang ini iaitu 2 orang saintis pada tahun 1960, dan James Cameron pada tahun 2012.


Kekeliruan Mengenai Autism Dalam Kalangan Ibu Bapa di Malaysia

Ramai dalam kalangan ibu bapa di Malaysia yang masih belum jelas sepenuhnya mengenai autism. Jadi, kami di iluminasi.com telah diberikan kebenaran oleh Dr. Erna Nadia untuk menerbitkan semula posting di halaman Facebook beliau di website kami agar lebih ramai ibu bapa peka akan masalah ini.

Autism adalah masalah perkembangan neurologi. Ianya bukan hanya psikologi tapi melibatkan keseluruhan fungsi perkembangan otak dan menyebabkan kanak kanak membesar di dalam masalah komunikasi, kelakuan dan fungsi sosial sepanjang hayatnya.

Sebab berlakunya autism masih belum jelas. Akan tetapi, ada beberapa faktor yang boleh menyumbangkan kepada berlakunya autism iaitu:

Down syndrome , neurofibromatosis, cerebral palsy, tourette syndrome yada yada yada.

4. Masalah yang pengambilan alkohol, merokok dan ubatan yang merapu sewaktu mengandung.

Ada yang mengatakan vaksin MMR menyebabkan berlakunya autism. Ini adalah tidak benar sama sekali.

Jangan bercakap tentang AEFI jika anda tak faham apa itu vaksin dan AEFI.

Setiap kali temujanji di klinik, biasanya nurse atau doktor boleh melihat sesuatu yang tidak kena kepada kanak kanak tersebut. Sebab itu jangan menipu sewaktu ditanya tentang perkembangan dan kelakuan anak anak.

Dan tolong tolong tolong jangan lah tidak datang temujanji yang diberi.

Doktor akan melakukan ujian M-CHAT kepada kanak kanak yang berusia 18 bulan dan akan diperiksa semula pada usia 24 bulan jika kanak kanak tersebut lulus ujian tersebut sebelumnya.

Apakah M-CHAT dan kenapa ianya sangat penting kepada kanak kanak ?

M-CHAT adalah singkatan kepada Modified Checklist for Autism in Toddlers (M-CHAT) . Ianya penting untuk melihat jika ada kepelikan kepada perkembangan kanak kanak.

Ada 23 jenis soalan yang akan ditanya dan ibu bapa wajib menjawabnya dengam jujur. Jangan main-main dengan kesihatan anak anda. Salah diagnos, nanti yang bermasalah adalah anda dan diingatkan sekali lagi autism melibatkan seumur hidup mereka.

1. Adakah anak anda seronok apabila ditimang, dibuai atau dihenjut atas kaki / paha dan sebagainya?

Does your child enjoy being swung, bounced on your knee, etc?

2. Adakah anak anda menunjukkan minat terhadap kanak-kanak lain? (contohnya bergaul, bermain, berkawan)

3. Adakah anak anda suka memanjat, contohnya tangga, kerusi, meja dan lain-lain?

Does your child like climbing on things, such as up stairs?

4. Adakah anak anda seronok bermain “cak-cak” atau main sorok-sorok?

Does your child enjoy playing peek-a-boo or hide and seek?

5. Adakah anak anda pernah bermain-main olok-olok / berlakon, contohnya menelefon, bermain anak patung atau bermain masak-masak dan sebagainya?

Does your child ever pretend for example to talk on the phone or take care of dolls or pretend other things?

6. Adakah anak anda pernah menunjuk menggunakan jari telunjuk untuk meminta sesuatu?

Does your child ever use his / her index nger to point, to ask for something?

7. Adakah anak anda pernah menunjuk / menggunakan jari telunjuk terhadap sesuatu yang menarik minatnya?

Does your child ever use his / her index nger to point, to indicate interest in something?

8. Bolehkah anak anda bermain dengan alat permainan yang kecil dengan betul, selain dari memasukkannya ke dalam mulut, membelek-belek atau menjatuhkan permainan itu? (contohnya kiub, kereta kecil, dan lain-lain)

Can your child play properly with small toys without just mouthing, ddling or dropping them?

9. Pernahkah anak anda membawa objek / benda dan menunjukannya kepada anda?

Does your child ever bring objects over to you (parent) to show you something?

10. Adakah anak anda bertentang mata dengan anda lebih daripada dua saat?

Does your child look you in the eye for more than a second or two?

11. Pernahkah anak anda kelihatan seperti tersangat sensitif / terganggu terhadap bunyi bising (contohnya: menutup telinga)?

Does your child ever seem oversensitive to noise? (e.g. plugging ears)

12. Adakah anak anda senyum bila melihat anda atau membalas senyuman anda?

Does your child smile in response to your face or your smile?

13. Adakah anak anda meniru perlakuan anda (contohnya meniru mimik muka anda dan sebagainya)?

Does your child imitate you? (e.g. if you make a face will your child imitate it?)

Does your child respond to his / her name when you call?

15. Sekiranya anda menunjuk pada alat permainan yang jauh dari anda, adakah anak anda akan melihat kepada alat permainan tersebut?

If you point at a toy across the room, does your child look at it?

17. Adakah anak anda akan melihat pada benda yang sedang anda lihat?

Does your child look at things you are looking at?

18. Adakah anak anda membuat pergerakan jari yang ganjil / pelik dekat mukanya?

Does your child make unusual nger movements near his / her face?

19. Adakah anak anda cuba menarik perhatian anda terhadap aktiviti yang dilakukannya?

Does your child try to attract your attention to his / her own activity?

20. Pernahkah anda terfikir bahawa anak anda ada masalah pendengaran?

22. Adakah anak anda kadang-kala kelihatan temenung atau merayau / berjalan tanpa tujuan?

Does your child sometimes stare at nothing or wander with no purpose?

23. Adakah anak anda memandang ke muka anda untuk melihat reaksi / tindakabalas anda apabila ia menghadapi sesuatu yang baru atau luar biasa?

Does your child look at your face to check your reaction when faced with something unfamiliar?

SOALAN NO 2, 7, 9, 13, 14, 15 ADALAH PENTING DAN KRITIKAL

Bukanlah bila kita kata anak anda perlukan rawatan susulan maka anak anda adalah autism. Banyak pemeriksaan lain yang perlu dilakukan terlebih dahulu sebelum kita meletakkan sesuatu diagnosis terakhir untuk seseorang.

Pemeriksaan telinga adalah yang terawal yang akam dilakukan kerana sesetengah ibu bapa tidak perasan anak mereka ada masalan pendengaran. Bila mereka panggil dua tiga kali, anak tidak menoleh atau mereka perlu tinggikan sedikit nada suara untuk memanggil, mereka ingat anak mereka tidak faham tapi rupanya anak mereka tidak dengar.

Banyak rawatan yang perlu dilakukan jika anak anda didiagnos sebagai autism. Ianya melibatkan pelbagai disiplin seperti psychosocial, occupational therapy dan mungkin setengahnya memerlukan ubat.

Autism tidak boleh disembuhkan tapi kanak kanak tersebut boleh dididik. Ibu bapa juga perlu belajar bagaimana cara melayan dan cara bercakap dengan anak mereka yang autism.

Jangan mengeluh. Ingat, anak anak autism adalah anak anak syurga.

Anda sebagai ibu bapa sepatutnya bersyukur kerana sudah ada seorang dari darah daging anda ke syurga dan boleh mendoakan untuk anda. Kerana kita yang sempurna perkembangan otak ini belum pasti syurga atau neraka tempatnya.

Jangan mengejek atau mencemuh. Ianya seolah kita mengutuk ciptaan Allah SWT. Siapa kita untuk mengeji Sang Pencipta?

Nyawa kita pun Dia yang bagi. Jadi, ingat ya ibu bapa. Jangan sengaja tak datang temujanji dan jangan malas belajar tentang penjagaan kanak kanak.

Nota kaki: kerana anak itu adalah amanah Allah yang paling berharga/